ЎЗБЕКИСТОН-ТОЖИКИСТОН: ҚАРДОШ ХАЛҚЛАР ҲАМКОРЛИГИ\n14 Май 2021 да яратилган\nМарказий Осиё халқаро институти (МОХИ) бош илмий ходими Арес Баязитов «Дунё» АА мухбирига берган интервьюси чоғида Ўзбекистон - Тожикистон муносабатларининг ривожланиши ҳолати ва истиқболлари, шунингдек, икки мамлакатни боғлаб турган ришталар хусусида тўхталди.\n- Суҳбатимизни давлатимиз раҳбарининг қуйидаги фикрлари билан бошламоқчиман: «Ўзбек ва тожик халқи бир дарахтнинг икки шохи, бир дарёнинг икки ирмоғига қиёсдир. Бизнинг динимиз, еримиз ва сувимиз бир. Бир мақсад йўлида бирлашган ҳолда қувончу шодлигимизда ҳам, қайғумизда ҳам доимо биргамиз. Аждодлар анъанасига содиқ қолган ҳолда, халқларимиз ўртасида дўстлик, яхши қўшничилик ва ўзаро ҳамкорлик алоқаларини янада мустаҳкамламоғимиз даркор».\nДарҳақиқат, Тожикистон ва Ўзбекистон икки мустақил давлат сифатида турли чегара ҳудудига эга бўлишига қарамай, азалдан уларни бир-бирига чамбамрчас боғлаб турадиган умумий жиҳатлари кўп.\nМинг йиллар мобайнида, яъни сомонийлар, ғазнавийлар, қорахонийлар, хоразмшоҳлар ва темурийлар давридан буён икки давлат вакиллари ёнма-ён, ўзаро ҳамжиҳатликда умр кечириб келишмоқда. Икки давлат аҳолиси Ислом динининг ханафия мазҳабига эътиқод қилиши ҳам ғоят аҳамиятлидир.\nБугунги кунда, мамлакатларимиз ўртасидаги муносабатлар сифат жиҳатдан янги ўсиш суръатини намоён этмоқда. «Дўстлик, яхши қўшничилик ва ҳамкорлик шартномаси», «Ўзбекистон ва Тожикистон ўртасидаги стратегик шериклик тўғрисидаги шартнома» каби ҳужжатларнинг имзолангани ўзбек-тожик ҳамкорлик йўналишини белгиловчи асосий ҳужжат саналади.\n-Сизнингча, қандай омил ва сабаблар мамлакатларимиз ўртасидаги муносабатларнинг қайта тикланишига туртки бўлди?\n-Шуни ишонч билан айта оламанки, икки давлат раҳбарларининг сиёсий иродаси ва саъй-ҳаракатлари туфайли яхши қўшничилик, қардошлик алоқаларини ривожлантиришда ижобий натижага эришилди.\nШавкат Мирзиёев таъкидлаганидек: «Зиммамизга улкан масъулият юклатилган: биз нафақат қўлдан бой берилган имкониятлардан фойдаланишимиз, балки ўзаро яқин муносабатларимизни ҳам янги босқичга олиб чиқмоғимиз даркор».\n-Минтақавий муаммолар ва ижобий ютуқларимиз деганда айнан нимани назарда тутаяпсиз?\n-2017 йилда Тошкент ва Душанбе авиақатновларининг қайта йўлга қўйилиши, Ғалаба-Амузанг темир йўли барпо этилиши, Самарқанд-Панжикент А-377 халқаро йўлининг очилиши, икки давлат чегарасида 10 та назорат пунктлари иш бошлагани юқоридаги фикрларимизнинг тасдиғидир.\nАйниқса, 2018 йилда Ўзбекистон Президентининг Тожикистонга ташрифи муҳим тарихий воқеа сифатида қайд этилиб, унда ўзбек-тожик халқлари ўртасида яхши қўшничилик, дўстлик, биродарлик ва ўзаро стратегик шериклик соҳаларидаги муносабатларда янги саҳифа очилди.\n2018 йилда «Ўзбекистон ва Тожикистон фуқароларининг ўзаро саёҳатлари тўғрисида»ги келишувнинг имзоланиши давлатларимиз ўртасидаги яқин ҳамкорлик алоқаларини янада мустаҳкамланишига асос яратиб, миллионлаб фуқаролар ҳаётини енгиллаштирувчи мисли кўрилмаган туб бурилишни ясади.\nБундан ташқари, ушбу келишув юртимизда сайёҳлар оқимининг кескин кўпайишига, қариндошлик алоқаларининг қайта тикланиши ва трансчегара савдо-сотиқни амалга оширишга улкан ҳисса қўшди. Ўтган йиллар мобайнида Ўзбекистондан қўшни Тожикистонга газ етказиб бериш тизими қайта йўлга қўйилди. Сув ресурсларидан фойдаланишдаги ўзаро манфаатли алоқалар қайта ўрнатилди.\nЎзбекистон ва Тожикистон БМТ, ШҲТ, МДҲ, Оролни қутқариш халқаро фонди, ЕХҲТ, ИҲТ каби қатор халқаро ва минтақавий тузилмаларда бир-бирини фаол қўллаб-қувватлаб келмоқда. Бундан бошқача бўлиши ҳам мумкин эмас. Зеро, мамлакатларимиз минтақавий ва халқаро барқарорлик, хавфсизлик ва иқтисодий ривожланиш масалалари бўйича, жумладан, қўшни Афғонистондаги вазият бўйича ҳам умумий ёндошувга эга давлатлар ҳисобланади.\n2021-2023 йилларда БМТ Инсон ҳуқуқлари бўйича кенгашига бўлиб ўтган сайловларда Ўзбекистон номзодини Тожикистон биринчилар қаторида қўллаб-қувватлагани ҳам фикримизнинг яққол тасдиғидир.\n«Умумий уйимизда дўстлик ва яхши қўшничилик муҳитини яратиш йўлидаги қатъий қадамларингизни илиқ қарши оламиз. Улар бизнинг мақсадларимизга ҳам тўла мос келади», деган эди Тожикистон раҳбари давлатимиз раҳбарига мурожаатида.\n-Дарҳақиқат, сўнгги бир неча йиллар мобайнида кўплаб ижобий ўзгаришларга эришилди. Ўзбекистон ва Тожикистон муносабатларининг бугунги ҳолати тўғрисида қандай фикрдасиз?\n-Бугунги кунда мамлакатларимиз ўртасидаги ҳамкорлик алоқалари ижобий ўсиш суръатини қайд этмоқда, айниқса, Ўзбекистон ва Тожикистон парламентлари, ҳукуматлари, вазирлик ва идоралари ўртасидаги очиқ ва конструктив мулоқот диққатга сазовордир.\nМарказий Осиёни хавфсиз ва барқарор минтақага айлантириш йўлида минтақавий ҳамкорликни мустаҳкамлаш, терроризм, экстремизм, гиёҳвандлик ва қатор бузғунчи унсурларга қарши кураш доимий равишда кучайиб бормоқда.\nМамлакатларимиз раҳбарларининг саъй-ҳаракатлари ва савдо ҳажмини ошириш юзасидан аниқ белгиланган чора-тадбирлар туфайли 2018 йилда 202,5 миллион АҚШ доллари ҳажмига тенг маҳсулот етказиб бериш бўйича 92 та шартнома ва келишувлар имзоланди. 2020 йилда Ўзбекистон-Тожикистон бизнес анжумани якунлари бўйича яна 711,5 миллион долларлик 306 та шартнома тасдиқланди.\nСўнгги беш йил мобайнида Ўзбекистон ва Тожикистон ўртасидаги савдо-иқтисодий алоқаларнинг жадал ўсиш суръатлари янада кенгайиб, изчил давом этмоқда. Шу тариқа 2020 йилда икки мамлакат ўртасидаги савдо айланмасининг ҳажми 500 миллион доллардан ошгани қайд этилди.\nТожикистонда саноат ҳамкорлиги доирасида ўзбек маблағи ҳисобидан 51 та корхона ташкил этилган. Маҳаллий аҳоли ўртасида харидоргир маиший техника ишлаб чиқарадиган «Аrtel Avesto Electronics» қўшма корхонаси шулар жумласидандир.\nПрезидентлар Шавкат Мирзиёев ва Эмомали Раҳмон томонидан махсус қурилиш транспортини йиғиш ҳамда ишга тушириш билан шуғулланувчи «ТАЛКО-КРАНТАС» қўшма корхонаси фаолиятининг йўлга қўйилиши икки томонлама муносабатларни мустаҳкамлаш йўлидаги яна бир муҳим воқеа бўлди.\n– Арес Марсович, суҳбатимиз бошида халқларимизнинг қон-қардошлик муносабатлари тўғрисида айтиб ўтдингиз. Шу маънода, мамлакатларимиз ўртасидаги маданий-гуманитар ҳамкорликнинг бугунги ҳолатини қандай баҳолайсиз?\n-Тўғри савол бердингиз. Дарҳақиқат Ўзбекистон ва Тожикистон ўртасидаги икки томонлама муносабатларнинг асосий устувор йўналишларидан яна бири маданий-гуманитар соҳадаги ўзаро ҳамкорликдир.\nБу борада Тожикистон маданият кунларининг мамлакатимизда ўтказилгани, Душанбе шаҳрида атоқли шоиримиз Эркин Воҳидовнинг таваллудига бағишланган маданий тадбирларнинг ташкил этилганини эслаб ўтиш жоиз.\n2020 йилда Суғд вилоятидаги қадимий Саразм шаҳрининг 5500 йиллиги, тожик шоири ва мутафаккири Камол Хўжандий таваллудининг 700 йиллиги, «Камолиддин Беҳзоднинг Шарқ ва Ғарб бадиий маданияти мазмунидаги асари» мавзуига бағишланган халқаро симпозиумлар ва кўплаб маданий тадбирлар кенг миқёсда нишонланди.\nЎтган йилнинг сентябрида Ўзбекистон томонидан Тожикистоннинг Спитамен туманида янги мактаб биноси қуриб, фойдаланишга топширилган бўлса, Душанбеда коронавирус инфекциясига қарши курашда тиббиёт жиҳозлари ва тиббий воситалар беғараз ёрдам сифатида қўшни мамлакатга тақдим этилди.\n- Саволларимизга батафсил жавобларингиз учун раҳмат. Сўнгги савол: бугунги кунда ўзбек-тожик ҳамкорлигининг янада ривожланиши учун тўсиқлар борми?\n-Ҳозирги кунда Ўзбекистон ва Тожикистон ўртасидаги икки томонлама муносабатларда муаммоли ва мунозарали масалалар мавжуд эмас.\nШу билан бирга, мамлакатларимиз иқтисодиётида ўзаро ҳамкорликнинг айрим соҳаларида салоҳиятимиз етарли бўлишига қарамасдан амалга ошмай қолган ҳоллар талайгина. Хусусан, туризм, йирик инфратузилма лойиҳаларини амалга ошириш, қишлоқ хўжалиги маҳсулотларини қайта ишлаш, юқори қўшимча қийматга эга тайёр маҳсулотларни ишлаб чиқариш ва учинчи мамлакатларга экспорт қилиш учун қўшма лойҳалар яратиш соҳалари шулар жумласига киради.\nМенинг фикримча, Тошкент ва Душанбе ўзаро фаол сиёсий-иқтисодий ҳамкорликни сақлаб қолиш, ривожлантириш орқали келгусида минтақавий ҳамкорликнинг етакчи аъзоларига айланиши учун етарлича салоҳиятга эга. Умумий жиҳатларни ҳисобга олган ҳолда, Ўзбекистон ва Тожикистон ўртасидаги ҳамкорликни мустаҳкамлаш Марказий Осиё минтақасининг барқарор ривожланишида муҳим роль ўйнаши мумкин.


Австралияда автомобил рақамларига эмодзи белгиларини қўшишга рухсат берилди\nЖаҳон 08:43 / 21.02.2019 6362\nАвстралиянинг Квинсленд штати маъмурияти аҳолига эмодзи белгилари жойлаштирилган автомобил рақамларини буюртиришга рухсат берди. Бу ҳақда рақамларни тайёрлайдиган Personalised Plates Queensland (PPQ) компанияси маълум қилди.\nХабарда айтилишича, бундай автомобил рақамларига 1 мартдан буюртма бериш мумкин бўлади. Уларни олмоқчи бўлганларга 5 та смайликдан (табассум қилаётган, кўзини қисаётган, қуёш кўзойнакларидаги, қаҳқаҳа отаётган ва юракчали) бирини ҳамда 3 та ҳарф ва 2 та рақамдан иборат комбинацияни танлашлари керак бўлади.\nЯнги рақамни қайд қилиш 475 Австралия доллари туради. Рақамни алмаштириш 165 долларга, шикастланганини алмаштириш 85 долларга айланади. Эмодзили энг креатив рақам муаллифига iPhone XS Max смартфони совға қилинади.\nАвтомобил рақамларига ноодатий белгиларни нафақат Квинслендда қўшиш мумкин. Мисол учун, Виктория штатида рақамларга Австралия футбол лигаси AFL белгилари, Бэтмен ва Супермен рамзларини қўшишга рухсат берилади.


Ислом Нури — Teletype\nТаҳовий ақидаси матнига мухтасар изоҳлар (111)\nБу Аллоҳ таолога нисбатан одоб намунасидир. Муаллиф аҳли сунна вал-жамоа ақидасини баён қилиб ўтгач, унда собитқадам қилишини Аллоҳ таолодан сўрамоқдалар. Зеро, инсонга ақидани ўқиб-ўрганишининг ўзи кифоя қилмайди, олим ҳам адашиши, тойилиши мумкин. Шунинг учун ҳеч ким илмига мағрур бўлмаслиги, фитналардан хотиржам бўлиб қолмаслиги лозим бўлади. Чунки, унинг илми Иброҳим алайҳис-саломнинг илмича борми?! Ўшандай зот ҳам: «Мени ва болаларимни бутларга ибодат қилишдан йироқ қилгин. Парвардигорим, у бутлар кўпдан-кўп одамларни йўлдан оздирдилар» (Иброҳим: 35, 36) деб дуо қилган.\nАсмоул-Ҳусно (30) «Ал-Ҳаким» исмининг маъноси\nАллоҳ таолонинг Ҳаким исми Қуръони Каримда юзга яқин жойда такрор келган. Аллоҳ таоло деди: “У Ҳаким, Хабирдир.” Ва яна деди: “Аллоҳ Азиз, Ҳакимдир. ”Аллоҳ таоло Азиз, Ҳакимдир", дейилди. Аллоҳ таолонинг иккитадан исми бир ўринда келган пайтда бу ўзига хос маъно касб қилади. Бу хусусида вақти келганда иншааллоҳ гапирамиз. Масалан, бу ерда Азизун-Ҳаким дейилди, Аллоҳ таоло кучли, қудратли лекин у зот Ҳаким ҳамдир, яъни куч қудратли бўлиши билан ул зот Ҳаким ҳамдир. Аллоҳ таолонинг кучли-қудратли бўлиши уни зулм қилишга олиб бормайди. Балки, Ҳаким исми билан ҳикмат сифати билан Аллоҳ таоло бу куч-қудратини ўз ўрнига ишлатади воҳоказо.\nТаҳовий ақидаси матнига мухтасар изоҳлар (109)\nИслом – ғулув, яъни ҳаддан ошиш, чуқур кетиш билан қосирлик, яъни бепарволик ва сусткашлик қилиш ўртасида. У ўртача дин бўлиб, унда ўта қаттиқлик ва инжиқлик ҳам, ҳамма нарсага ўта бепарво ва суст қараш ҳам йўқдир. Чунки, ҳар икки тараф ҳам айб ва нуқсонли, яхшилик эса бу иккисининг ўртасидадир. Шунинг учун Аллоҳ таоло айтади: «Айтинг: Эй аҳли китоб, динингизда нотўғри томонга тажовуз қилманг» (Моида: 77).\nАсмоул-Ҳусно (29) «Ал-Аввал», «ал-Охир», «аз-Зоҳир» ва «ал-Ботин» исмларининг маъноси\nАллоҳ таолонинг ушбу тўрт исми Қуръони Каримда бир жойда жамланган ҳолатда ворид бўлган. Аллоҳ таоло деди: "У Аввалдир, Охирдир, Зоҳирдир, Ботиндир. У ҳар бир нарсани билувчидир". Ушбу гўзал исмларни тафсир қиладиган ва унинг маъноларини баён қиладиган нарса Набий соллаллоҳу алайҳи васалламнинг Робби субҳанаҳу ва таолога мана шу исмлар билан қилган муножотида ворид бўлган маънолар энг яхши тафсир ва маънодир. Ушбу муножот мана шу исмларнинг маъноларнинг баёни ва уларнинг далолатини очиқлашликни ўз ичига олгандир. Имом Муслим саҳиҳларида Абу Ҳурайра розияллоҳу анҳудан ривоят қилганлар ул зот дедилар. Росулуллоҳ соллаллоҳу алайҳи васаллам бизни жойларимизга ётиб, ухламоқчи бўлганимизда ушбу дуони айтишга буюрар эдилар: "Эй Аллоҳим, самовотлар Рабби, ернинг Рабби, буюк Аршнинг Рабби, бизнинг Раббимиз ва ҳар бир нарсанинг Рабби, донлар ва данакларни ёрувчи, Таврот, Инжил ва Фурқон яъни Қуръонни нозил қилувчи зот. Мен Сен уни пешонасидан тутиб турувчи, яъни сен уни бошқариб турувчи ҳар бир нарсанинг ёмонлигидан Сен билан паноҳланаман. Эй Аллоҳим, Сен аввалсан, Сендан олдин бирон нарса йўқ. Сен Охирсан, Сендан кейин бирон нарса йўқ. Сен Зоҳирсан, яъни юқорисан, Сендан юқорида бирон нарса йўқ ва Сен Ботинсан, яъни яқинсан Сендан кўра яқинроқ нарса йўқ. Биздан қарзларимизни адо этгин-узгин ва бизни фақирликдан бойликка ўтказгин. Яъни, бизни фақирликдан чиқариб бой қилгин, бехожат қилгин".\nАсмоул-Ҳусно (28) «Ал-Валий», «ал-Мавло» исмларининг маъноси\nБу икки исм Қуръони Каримда кўп ворид бўлган. Аллоҳ субҳанаҳу ва таоло деди: "Балки ана у мушриклар Аллоҳ таолодан ўзга дўстларни тутдилар. Аллоҳ - Валийдир, яъни бандаси унга ибодат ва тоат билан валийлик қиладиган, у эса мўмин бандаларини зулматлардан нурга чиқаришлик билан барча ишларида ёрдам беришлик билан уларга валийлик қилади, Уларнинг ишларини бошқарадиган Валийдир. Ул зот ўликларни қиёмат кунида қайта тирилтиради ва Ул зот ҳар бир нарсага қодир бўлган зотдир.” Аллоҳ таоло деди: "Аллоҳ таолога боғланинглар, у сизларнинг мавлоингиз-хожангиздир. Ул зот қандай ҳам яхши Валий ва қандай ҳам яхши ёрдам берувчи.” Аллоҳ таоло бошқа бир оятда деди: "Балки Аллоҳ сизларнинг Валийингиз, хожангиз сизларга ёрдам берувчи зот. У ёрдам берувчиларнинг яхшироғидир.” Аллоҳ таолонинг вилояти ва бандаларини дўст тутиши ва уларнинг ишларини бошқариши икки турли бўлади: Вилояти омма ва вилояти хосса.\nАсмоул-Ҳусно (27) «Ал-Ҳафиз», «ал-Ҳофиз» исмларининг маъноси\nАллоҳ таоло деди: "Менинг Раббим ҳар бир нарсани сақловчидир." Ва яна Аллоҳ таоло деди: "Биз зикрни, яъни Қуръонни нозил қилдик ва Биз уни сақловчилармиз." Бу икки буюк исм Аллоҳ субҳанаҳу ва таоло муҳофаза-сақлаш билан мавсуф эканлигига далолат қилади. Аллоҳ таолонинг бандаларини сақлаши икки турлидир: Умумий ва хусусий.\nАсмоул-Ҳусно (26) «Ал-Восеъ» исмининг маъноси\nАллоҳ таолонинг Восеъ исми Қуръони Каримнинг кўп ўринларида такрор келган. Унинг маъноси: сифатлари, васфлари ва уларга тааллуқли бўлган нарсалари бирор киши Унга лойиқ сано айта олмайдиган даражада кенг бўлган деган маънодадир.\nАсмоул-Ҳусно (25) «Ал-Муқит» исмининг маъноси\nАллоҳ таолонинг Муқит исми Қуръони Каримда бир жойда келган. Аллоҳ субҳанаҳу ва таоло деди: “Ким бировга бир яхшилик еткизмоқчи бўлиб шунинг йўлида ҳаракат қилса, у учун савобдан бир улуш бўлади. Ким бировга ёмонлик етказишга ҳаракат қиладиган бўлса, у учун ёмонликдан, гуноҳдан улуш бўлади. Аллоҳ таоло ҳар бир нарсага шоҳид ва ҳар бир нарсани сақловчи бўлган зотдир”.\nПокиза ва фаҳшдан бехабар мўмина аёлларни бадном қилиш (4)\nАсмоул-Ҳусно (24) «Ал-Муҳаймин» ва «ал-Муҳит» исмларининг маъноси\nАллоҳ таолонинг Муҳаймин исми Қуръони Каримда бир ўринда келган, холос.


Россия Навальний иши бўйича Европанинг таҳдидларидан қаттиқ ғазабда - Parstoday\nфеврал 22, 2021 16:12 Asia/Tashkent\nРоссиянинг Европа Иттифоқидаги элчиси Владимир Чижов Германиянинг Die Welt газетасига берган интервьюсида, агар шерикларимиз Россияга қарши ноқонуний бир томонлама чеклов чораланинг янги босқичини бошлашса, Москва ҳам жавоб беришга тайёр бўлади деб айтди.\nЧижов Россияга қарши кейинги санкциялар тўғрисида қарор қабул қилиш учун Европа Иттифоқи ТИВ раҳбарларининг йиғилиши олдиндан бу интервьюни берди.\nРоссиянинг ушбу расмийси сўзларининг бошқа қисмида сўнгги йилларда Европа Иттифоқи мунтазам равишда Россия билан алоқаларини ривожлантиришга тўсқиник қилмоқда ва аксинча Россия Европага эшикларини бутунлай ёпмаган ишнчли шерикдир деб аниқлик киритди.\nАвстрия ва Люксембург ТИВ раҳбарлари бугун Европа ТИВ раҳбарларини Москванинг Навальнийга муносабати туфайли Россияга қарши кўпроқ санкцияларни қўллаш тўғрисида қабул қилишлари мумкинлигини эълон қилишди.\nРоссия мухолифат гуруҳи раиси Алексей Навальний шартли эркинлик қоидаларини бузиш ва хавфсизлик жиноятлар туфайли 3,5 йил қамоққа олинди.\nЕвропанинг Россияга қарши санкциялари


УЧ ҲОКИМ ҲАЛ ҚИЛМАГАН МАСАЛА НИҲОЯТ, ДЕПУТАТ ТАШАББУСИ БИЛАН ЕЧИМ ТОПЯПТИ - Ўзбекистон овози газетаси\nУЧ ҲОКИМ ҲАЛ ҚИЛМАГАН МАСАЛА НИҲОЯТ, ДЕПУТАТ ТАШАББУСИ БИЛАН ЕЧИМ ТОПЯПТИ\nПойтахтимизнинг Олмазор тумани «Чимбой» маҳалласи «Чимбой-2» кўчасида истиқомат қилаётган аҳолини кўп йиллардан бери бир масала ўйлантириб келаётган экан. Унинг ечими юзасидан йиллар давомида қатор ташкилотларга мурожаат қилинган, ҳеч фойдаси бўлмаган. Шундан кейин кўпчиликнинг ҳафсаласи пир бўлди. Бу ҳақда маҳалла раиси ўринбосари, ЎзХДП фаоли Баҳриддин Бўлаков шундай дейди:\n— Бу маҳаллага кўчиб келганимга қирқ йилдан ошди. Шундан бери аҳоли ичимлик суви ва канализация муаммосидан азият чекади. Маҳалладошларимиз билан мутасадди ташкилотларга кўп бора мурожаат қилдик. «Халқ қабулхонаси» кўчамизнинг нариги юзида жойлашган. Вақт бўлди, дегунча, мурожаатимиз тақдири билан қизиқамиз. Серқатновлигимиз учун туман ҳокимиятидагилар ҳам, ташкилотдагилар ҳам бизни яхши таниб қолишган. Муаммо кўтарилганидан буён туманимизда уч ҳоким алмашди. Уларнинг баъзилари ҳатто маҳалламизга келиб, очиқ мулоқот ҳам қилишган. Республика миқёсидаги ташкилотларга борганимизда, ҳал қилиб берамиз, деб ваъда қилишди-ю, ечимига келганда пайсалга солишади. Шаҳар ҳокимлиги туманга, туман эса маҳаллага амалий ёрдам берилсин, деган хат чиқазади. Хуллас, эшигига бош уриб бормаган ташкилотимиз қолмади ҳисоб.\n«Чимбой-2» кўчасига кириб борганимизда канализация учун қазиш ишлари бораётганига гувоҳ бўлдик. Бизга ҳамроҳлик қилаётган халқ депутатлари туман Кенгашидаги ЎзХДП гуруҳи раҳбари Санжар Мавлонов вазиятни изоҳлади:\n— Мазкур кўчада 25 хонадонда 250 нафарга яқин аҳоли истиқомат қилади. Сайловолди учрашувларида маҳалла аҳли сув ва канализация муаммоси ўйлантираётганини айтди. Тўғриси, уларнинг нигоҳларидан шунча ташкилотлар ҳал қилиб беролмаган масалага сиз ечим топа олармидингиз, деган маънони уққан эдим. Шунда, агар депутат бўлсам, биринчи галда мазкур масалага ечим топаман, деб режа қилгандим. Ният холис экан, ҳомийлик асосида ишлар бошлаб юборилди. Маҳалла аҳли ҳам қараб тургани йўқ.\nДепутат билан суҳбатни якунлаб, кўчадаги хонадонлар эшикларини тақиллатдик. Дилором Ходжаева хурсандчилигини биз билан бўлишди.\n— Ҳовлимизга бир қаранг, ўнлаб ўралар ковланган, — дейди у. — Невараларим ўйнаб юрганда тушиб кетишидан хавотирланаман. Куни кеча қаттиқ ёғингарчилик бўлди. Атроф сувга тўлди. Ҳатто канализациядаги сувлар юзага қалқиб чиқа бошлади. Биз жуда ташвишда эдик. ЎзХДП Марказий Кенгаши ходимлари билан келган депутатдан масала ечим топаётганини эшитиб, кўнглимиз тинчиди.\nДилором Ходжаеванинг овсини Ёқут Ходжаева депутатга мурожаат қилди:\n— Бир ҳовлида етти оила истиқомат қиламиз. Бизга арзонлаштирилган уй-жойлардан олишга ёрдам берсангиз...\nДепутат уларга ҳуқуқий маслаҳат бериб, амалий ёрдам кўрсатишни ваъда қилди.\n125-хонадонда истиқомат қилувчи 84 ёшли Ҳикоят Ҳасанованинг хонадонида ҳам бўлдик. Ногиронлиги бўлган онахоннинг яшаш шароити оғир экан. У катта келини беш нафар фарзандини ташлаб, етти йил олдин ишлаш учун бошқа мамлакатга кетганини, ҳозиргача дом-дараксиз эканини куюниб гапирди. Кичик келини ҳам икки нафар фарзандини олиб, онасиникига кетиб қолибди. Онахонга саломатлигини тиклаш учун тиббиёт бирлашмаси орқали санаторийга навбатсиз йўлланма берилди. Катта ўғлининг бандлигини таъминлашга кўмаклашиладиган бўлинди.


Блогер Apple устидан кулиб, механик клавиатурали MacBook Pro яратди (+видео) - Terabayt.Uz\nБлогер Apple устидан кулиб, механик клавиатурали MacBook Pro яратди (+видео)\nКейинги йилларда Apple ўз ноутбукларнида клавиатура турини ўзгартириб келаётганини компания мухлислари пайқашган бўлса керак. Турли моделлардаги MacBook’ларда «қайчили» механизмдан «капалак» механизмига ўтилган, кейин яна анъанавий усулга қайтилган...\nЎҚИНГ: MacBook Air 2020 чиқди: янгиланган клавиатура ва процессорлар, камида 256 ГБ SSD!\nYouTube тармоғидаги Squashy Boy номли канал муаллифи Жон Ли купертинолик корпорация муҳандисларининг бу каби «тажриба»ларига ҳазил тариқасида MacBook Pro’га механик клавиатура маҳкамлади. Ўзининг «янги маҳсулот»ини у ўйлаб топилган «Appleе» компаниясининг «MechBook» номли девайси сифатида намойиш этиб, тақдимот пародиясини ҳам эълон қилди. Унда ҳатто Тим Кук акс этган лавҳалардан ҳам фойдаланган.\nКелинг, яхшиси буни ўзингиз томоша қилинг:\nТўрт кунлик уринишлар натижаси ўлароқ «яратилган» ноутбук – MechBook ёпилмаслиги сабабли амалда бефойда бўлиб чиққан. Лекин бу видеоси билан блогер Apple муҳандисларига янги маҳсулот яратишда ижодий ёндашиш кераклигини таъкидлаган.\nЎҚИНГ: Сайёҳ Хитой жин кўчаларидаги бозорда ўзи учун iPhone 6s йиғди (+видео)\n#Apple #MacBook Pro #ноутбук #Ноутбуклар #Apple MacBook Pro


Халқаро хабарлар, 09 феврал 2006\n26 январ 2020, Тошкент вақти: 11:41\nИстанбулдаги Интернет кафеда содир этилган портлаш оқибатида 14 одам жароҳатланди.\nТуркия расмийларига кўра, портлаш полиция ходимлари кўп кирадиган Интернет кафеда содир этилган. Ҳужумда жароҳатланганларнинг олти нафари полиция ходимлари экани билдирилди. Тасдиқланмаган маълумотларга кўра, мазкур портлаш учун масулиятни курдларнинг “Курдистон озодлик лочинлари” ташкилоти ўз зиммасига олган.\nБош қароргоҳи АҚШда жойлашган “Озодлик Уйи” ноҳукумат ташкилоти Ўзбекистондаги фаолиятини тўхтатди.\nТашкилотнинг раҳбари Женнифер Виндсон ҳақиқий демократик жамиятлар қандай бўлиши кераклиги тўғрисида маълумотлар тарқатаётган хорижий ноҳукумат ташкилотларига Ўзбекистон ҳукумати ортиқ тоқат қила олмаслиги кўриниб турганини айтди.\nҚозоғистон Ташқи ишлар вазири Қосимжўмарт Тўқаев Тошкентда Ўзбекистон Ташқи ишлар вазири Элёр Ғаниев билан учрашди.\nМузокарадан сўнг Тўқаев Ўзбекистон билан муносабатлар Қоғозистон ҳукумати учун устивор масала эканини айтди. Унга кўра, Ўзбекистон ва Қозоғистон ўртасидаги ҳамкорлик минтақада барқарорликни таъминлаш, маданий ва иқтисодий алоқаларни ривожлантиришда муҳим омил ҳисобланади. Тўқаев Тошкентдаги Қозоғистон расмийлари президент Нурсултон Назарбоев Ўзбекистонга келишига тайёргарлик кўраётганини маълум қилди. Ҳозирча ташриф муддати белгиланмаган.\nҚирғизистон президенти Қурмонбек Бакиев мамлакат ҳуқуқ-тартибот органларида чуқур ислоҳотлар ўтказиш ниятида эканини билдирди.\nХавфсизлик Кенгашининг Бишкекдаги йиғилишида сўзлаган Бакиев мамлакат адлия тизимини ҳам ислоҳ қилиш кераклигини айтди: “Менимча ҳуқуқ-тартибот органларининг барча соҳалари - милициядан то суд тизими соҳасигача чуқур ислоҳот ўтказадиган вақт келди”.\nҚурманбек Бакиев наркотиклар контрабандасига қарши кураш олиб борувчи махсус тергов гуруҳи ташкил этиш тўғрисидаги фармонни имзолашга тайёрлигини билдирди.\nПайшанбага ўтар кечаси Москвада содир бўлган ёнғинда тожикистонлик тўрт нафар мигрант ишчи нобуд бўлди.\nМаҳаллий милиция маълумотига асосланиб Москвадаги Озодлик радиоси мухбирининг хабар қилишича, тожикистонлик ишчилар ўзлари яшаб турган ёғоч вагон ёниб кетгани оқибатида ўлган. Айни пайтда, фожиа юзасидан текширув бошлаган ҳуқуқ-тартибот органи ходимлари бошқа тахминларни ҳам ўрганмоқда.\n7 феврал куни рўй берган ёнғин оқибатида тожикистонлик тўққиз нафар мигрант ишчи нобуд бўлган эди. Тожикистон президенти Имомали Рахмонов марҳумлар оила аъзоларига таъзия изҳор қилган. Фожиалар Москванинг Долгопрудний минтақасида рўй берган.\nРоссия президенти Владимир Путин Испанияга икки кунлик сафарини якунламоқда.\nПайшанба куни у Испания Бош вазири Хосе Луис Родригез Запатеро билан учрашди. Музокарадан сўнг ўтказилган матбуот анжуманида Путин Яқин Шарқ тинчлик жараёнини муҳокама қилиш учун Фаластинда ўтказилган парламент сайловида ғалабага эришган “Ҳамас” гуруҳи раҳбарларини Москвага таклиф қилишини билдирди.\n“Ҳамас”нинг Ғазодаги юқори лавозимли раҳбари Исмоил Хония агар расмий таклиф келса, “Ҳамас” раҳбарлари Москвага боришини айтди.\nБеларуснинг ғарбий чегараларига Россиянинг тўртта ҳаво ҳужумидан мудофаа қисмлари жойлаштирилади.\nРоссия армиясининг ҳаво ҳужумидан мудофаа кучлари қўмондони ўринбосари Айтеч Бижевга кўра, “С-300-ПС” русумидаги қанотли ракеталар март ойи охиригача белгиланган манзилга ўрнатилади. Бижевга кўра, 150 километр масофагача уча оладиган ракеталарни жойлаштиришдан мақсад ҳаво ҳужумидан мудофаа тизимини биргаликда мустаҳкамлашдан иборат.\nРоссия президенти Владимир Путин бугун давлат ташрифи билан Испанияга келди.\nИкки кунлик сафар давомида Кремл раҳбарининг Испания бош вазири Хосе Луиз Запатеро ва қирол Хуан Карлослар билан учрашиши белгиланган.\nРоссия расмийларининг билдиришича¸ Мадрид музокараларида асосан халқаро терроризмга қарши кураш¸ Россиянинг Европага ëнилғи экспорти¸ қолаверса Россия-Европа Иттифоқи муносабатларининг муҳокама этилиши кутилмоқда.\nҚирғизистон президенти Қурманбек Бакиев бугун юқори даражали икки хавфсизлик мутассадисини ишдан бўшатди.\nПрезидент матбуот хизмати тарқатган хабарга кўра¸ мамлакат хавфсизлик кенгаши котиби ўринбосари Вячеслав Хан¸ Бакиев фармонига кўра вазифасидан озод этилган. Хан ҳозирга қадар Қирғизистон армияси¸ милиция ва хавфсизлик идораси фаолиятини назорат қилиб келди.\nИшдан бўшатилган иккинчи мулозим эса¸ Қирғизистон миллий хавфсизлик хизмати раисининг биринчи ўринбосари Абдужалил Жамоловдир.\nПрезидент мазкур икки амалдорни парламент талабига мувофиқ ишдан бўшатди.\nЯқинда Қирғизистон бош вазири Феликс Кулов мамлакат ички ишлар вазирлиги ва хавфсизлик хизматини уюшган жиноятчилик ва коррупцияга қарши курашмаëтганлик¸ бунинг ўрнига криминал дунë манфаатларига хизмат қилаëтганликда айблаган эди.\nАҚШ Президенти Жорж Буш карикатураларга қарши норозилик намойишларининг зўравонликка айланиб кетганини қоралади.\n“Биз зўравонликни эркин матбуотда қарши норозилик изҳор қилиш воситаси сифатида инкор қиламиз.Мен дунë ҳукуматларини оламдаги зўравонликларини тўҳтатишга¸ ўз уйидан олисда ҳизмат қиладиган бегуноҳ дипломатлар ҳаëтини ҳимоя қилишга чақираман”, - деди АҚШ президенти.\nХитойдан олинган малумотларга кўра товуқ фермаларида парранда грипининф янги ҳуружи қайд қилинган.\nСўнгги бир ой ичида Шанси вилоятида 15 минг жўжа парранда гриппидан қирилган эди.\nЎтган йилда Ҳитойда 30 дан ортиқ худудда паранда гриппи тарқалган эди.\nМосквага содиқ Чечен ҳукумати¸ Қочқинларга ëрдам бериш бўйича Дания кенгаши ваколатхонасини ëпди.\nПайғамбар ҳажв қилинган карикатураларнинг Дания матбуотида чоп қилиниши бундай қарор қабул қилиниши учун асосий сабаб бўлгани айтилмоқда.\nМосквага содиқ Чечен ҳукуматининг муваққат раҳбари Рамзан Қодиров гапиради: “Улар бир ярим милларддан зиëд мусулмонларнинг ҳис-туйғулари билан ўйнашмоқда. Бу мусулмонларнинг энг ҳассос туйғуларидир. Бу борада ўйлаш ҳам даҳшатли. Дунë давлатларининг раҳбарлари бу борада ўз қатий фикрларини айтишлари зарур. Бу ишни қилганлар эса мусулмонлардан узр сўраши лозим.”\nРоссия ва дунëдаги инсон ҳуқуқлари фаолларига кўра "Қочқинларга ëрдам бериш бўйича Дания кенгаши" фаолиятининг Чеченистонда тўхтатилиши оқибатида минглаб қочқинлар ëрдамдан мосуво бўлади.\nРим яқинидаги тепаликлар устидан кетиб бораëтган йўловчи автобуси пастга қараб қулади.\nАвтобус ағдарилиши оқибатида 12 киши ҳалок бўлди.Автобус ичида 30дан ортиқ Туркия фуқаролари бор эди.Улар Форд ширкати ташкил қилган тадбирга таклиф қилинган эди.\nВоқеа жойида қутқарувчилар иш олиб боришмоқда.\nАвтоҳалокат сабаблари аниқланмоқда.\nАфғонистоннинг Қандаҳор шаҳрида ҳудкуш бомбачи ўзини полиция идораси олдида портлатиб юборди.\nПортлаш оқибатида 13 киши ўлди¸ 11 киши ярадор бўлди.\nВоқеа юзасидан маъсулиятни Толибон ҳаракати ўз зиммасига олди.\nАҚШ Президенти Жорж Буш 2007 йил учун давлат бюджетини Конгрессга тақдим қилди.\nБу юзадан АҚШ Мудофаа вазири Рамсфелд мана буларни айтди: “Президент лойиҳаси ҳарбий эҳтиëжлар учун сарф-ҳаражат оширилишини кўзда тутади.\nБу АҚШ ва Америка ҳалқи ҳавфсизлиги ҳар доимгидай устивор бўлиб қолаëтганидан дарак. Бу эса ўз навбатида биз билан ҳамкор бўлган давлатлар билан елкама-елка иш олиб борилишини тақозо қилади.”\nБюджетда ҳарбий ҳаражатларнинг ошиши оқибатида соғлиқни сақлаш¸ маориф ва ижтимоий дастурларга ажратилган маблағ қисқаради.\nБу юзадан Конгрессда қизғин мунозаралар бўлиши кутилмоқда.\nБюджет учун баҳорда овоз берилади.\nУкраинанинг жамоат ташкилотлари совуқдан ўлган уйсизлар маъсулияти ҳукумат зиммасида эканлигини билдиришди.\nБу ҳақда улар Одесса шаҳар ҳокимиятида ўтказилган матбуот анжумани чоғида айтишди.\nРасмий маълумотларга кўра, январ ойининг ўзида 800дан кўпроқ киши совуқда қотиб ўлган. 4700 киши қўл-оëғини совуқ олдириб касалхонага тушган.\nЖамоат ташкилотлари вакилларига кўра совуқдан ўлганлар сони бундан ҳам кўп.\nБағдод марказида бирин кетин иккита бомба портлади.\nПортлаш оқибатида 7 кишининг ëстиғи қуриди. Ярадорларнинг сони 20дан ортиқ экани айтилмоқда.\nКейинги кунларда Ироқда АҚШнинг тўрт нафар денгиз пиëдаси ўлдирилди.\nБу ҳақда АҚШ ҳарбий қўмондонлиги бугун ҳабар тарқатди.\nБритания суди радикал кўз қарашдаги имом Абу Ҳамза Ал Масрини ирқий адоват қўзғатгани ва зўравонликка чақиргани учун айбдор деб топди.\nЛондондаги масжидлардан бирининг собиқ имоми Ал Масри 2004 йилда Ал Қайда уюштирган хужумларни ошкора қувватлаганидан кейин қамоққа олинган эди.\nАл Масри устидан суд январ ойида бошланган эди.\nАл Масрининг умрбод қамоқ жазосига ҳукм қилиниши кутилмоқда.\nИспания Прокуратураси баскларнинг Испания таркибидан ажралиб чиқиши учун қуролли кураш олиб борган ЭТА террор гуруҳи аъзоларидан бирининг қамоқдаги муддатини 20 йилга қисқартирди.\nБундан олдин ЭТА жанггариси уч минг йилга озодликдан маҳкум қилинган эди.


Хонандалар Аллан, Бекбаулов Руслан ва Утежанов Бахадир солиқларни тўламаган- Kruz.uz\nХонандалар Аллан, Бекбаулов Руслан ва Утежанов Бахадир солиқларни тўламаган\n09:38, 18.08.2017 1165 0 Маданият\nСолиқ тўламасдан қарздор бўлиб юрган санъаткорлар рўйхатидан жой олган Қорақалпоғистонликлар билан танишинг.\nНукус шаҳри. Бекбаулов Руслан Маратович - 3 323 456 сўм\nНукус шаҳри. Жеткербайев Сарсенбек Бахит ўғли - 3 115 336 сўм\nНукус шаҳри. Утежанов Бахадир Сеитжанович - 2 369 042 сўм\nНукус шаҳри. Алланазаров Алламберган Аймуратович - 2 062 516\nАлланБекбаулов РуслансолиқУтежанов Бахадир


Ўзбекистонда коррупция ҳокимият даражасидан жамият даражасига тушган\n14 апрел 2021, Тошкент вақти: 22:38\n“Gallup” жамоатчилик фикрини ўрганиш маркази ўтказган сўров натижаларидан ўзбекистонликларнинг 34 фоизигина коррупция даражаси совет давридагига нисбатан ўсган, деб ҳисоблаши маълум бўлди.\nҚолган 14 собиқ совет республикаси аҳолиси ўз мамлакатларида коррупция аввалгидан ёмон, деб ўйлайди. Масалан, россияликларнинг 75 фоизи коррупция совет давридагидан кучлироқ эканини айтган.\nЛекин “Transparency International” ташкилоти хулосаси бу натижанинг мутлақо аксидир. Ташкилотнинг ўтган ҳафтада эълон қилинган ҳисоботида келтирилишича, Ўзбекистон коррупция даражаси энг юқори бўлган 5 давлатнинг бири. Фақат Мьянма, Сомали, Ироқ ва Гаитидагина аҳвол Ўзбекистондагидан ёмонроқ.\nЖамиятшунос Камолиддин Раббимов фикрича, Ўзбекистонда коррупция ҳокимият даражасидан жамият даражасигача етган. Ҳатто болалар боғчалари ва мактабларда ҳам коррупция элементлари мавжуд. Лавозимларни сотиш эса одатий ҳолга айланган.\n“Президент девонининг кадрлар бўлими бор. Мазкур бўлим ҳар бир вилоят ва туман ҳокимлиги учун муқобил номзодларни кўриб чиқиш билан шуғулланади. Номзодлар билан бўлим ходимлари ўртасида савдо бошланади. Масалан, Каттақўрғон Самарқанд вилоятидаги туманларнинг энг иқтисодий бақувватидир. Бир неча йил олдинги маълумотларга кўра, бу туман ҳокими лавозими нархи тахминан 200 минг доллар атрофида, деб эшитганман”, - дейди К.Раббимов.\nКоррупция мутлақо йўқ давлатнинг ўзи йўқ. Лекин унинг даражаси ўта паст давлатлар бор. Улар қаторига Дания, Янги Зеландия, Финляндия, Сингапур, Швеция каби давлатлар киради.\n“Gallup” маркази саволларига жавоб берган ўзбекистонликларнинг учдан биригина коррупция даражаси совет давридагидан баланд, дебди. “Transparency International” эса Ўзбекистонни коррупцияга ботиб кетган бешликка қўшган.\nХўш, буни қандай тушуниш лозим?\nПрофессионал жамиятшунос Камолиддин Раббимов Ўзбекистондаги “Ижтимоий фикр” жамоатчилик фикрини ўрганиш марказида қарийб 4 йил илмий ходим бўлиб ишлаган.\n“Сўров пайтида одамлар самимий жавоб бериши учун саволнинг қандай берилиши жуда муҳим. Бизнинг жамиятда объектив саволга объектив жавоб беришдан қўрқиш жуда кучли. Бир сўз билан айтганда, Ўзбекистонда жамоатчилик фикри қўрқув билан бойитилган, шунинг учун у самимий эмас”, - дейди К.Раббимов.\nТаҳлилчи Аҳмаджон Мадумаров эса бир масаладаги 2 тадқиқот натижалари бир-бирига зидлигини сўров ўтказувчиларнинг вилоятлардаги аҳвол билан яқиндан таниш эмаслигидан, деб билади.


БМТда Хавфсизлик кенгашига оид музокаралар ўтмоқда\n19 апрел 2021, Тошкент вақти: 17:26\nБМТда Хавфсизлик кенгаши аъзолари сонини кўпайтириш борасида музокаралар бошланди.\nКатта салоҳиятга эга бўлган Хавфсизлик кенгаши аъзолари сонининг ўн бешта бўлиши 1965 йилда белгиланган.\nҲозирги замон воқелигидан келиб чиққан ҳолда, Кенгашга аъзо давлатлар сонини кўпайтириш масаласи кўтарилди.\nҲозирда БМТ Хавфсизлик кенгаши вето қўйиш ҳуқуқига эга бўлган беш давлат, хусусан, АҚШ, Британия, Россия, Франция ва Хитой, шунингдек, икки йилда алмашиниб турадиган, вето ҳуқуқига эга бўлмаган 10 та давлат вакилидан иборат.\nДипломатлар фикрича, БМТга аъзо 192 давлат вакиллари ўртасидаги музокаралар келаси йилгача чўзилиши ва якуний қарор қабул қилинмаслигини мумкин.


Рўзиқул Бердиев: "Андижонда энг ёмон ўйинларимиздан бирини ўтказдик" - Zamin.uz\nРўзиқул Бердиев: "Андижонда энг ёмон ўйинларимиздан бирини ўтказдик"\nCoca Cola Суперлига навбатдаги туридан ўрин олган "Андижон" - "Насаф" (0:1) учрашувидан сўнг меҳмонлар бош мураббийи Рўзиқул Бердиев фикрларини билдириб ўтди.\n"Бугун рақибимиздан яхшироқ ўйнамадик. Лекин, ғалаба қозондик. Бу футболда муҳим аҳамият касб этади. Агар мағлуб бўлганимизда ўзимизни хатоларимиз эвазига ютқазган бўлардик. Футболчиларни бу ўйинга руҳий томондан тайёрлаш қийин бўлди. Истасак истамасак йигитлар турнир жадвалига, рақибнинг охирги ўйинларига қарашади. "Андижон" жамоаси тан олиш керак бизга етарлича қаршилик кўрсатди. "Андижон" жамоасининг ҳимоя ва ҳужум чизиғида муаммолари борлигини билардик. Хатолардан унумли фойдаланиш кераклигини тушунтирдик.\nЮқорида ҳам айтдим. "Андижон" жамоасидан яхши ўйнамадик. Кийиниш хонасида ҳам йигитларга бу охирги ёмон ўйинимиз бўлиши кераклигини айтдим. Жамоамиз бунчалик ёмон тўп тепмаган. Бугун энг ёмон ўйинларимиздан бирини ўтказдик. Бунга рақибимиз ҳам имконият бермади. Майдон ҳолати ҳам идеал эмас эди. Шунинг учун ҳам икки жамоа қийналди. Мазмунли ўйин кўрсатиш учун тўсқинлик қилди.\n"Андижон" жамоасини йўқотадиган ҳеч нарсаси йўқ эди. Улар ҳар бир ўйинда натижа учун ўйнашмоқда. Шунинг учун маҳорати етганича курашмоқда. Рақиб тўртта ҳужумчи билан олдинга ўтгани учун учинчи марказий ҳимоячини марказий ҳимоячини туширдик. Бу схемада кўп ўйнаганмиз. Асосий мақсадимиз натижани сақлаб қолиш эди.\nДилшод Раҳматуллаев етакчи ўйинчиларимиздан бири. Оралиқдаги танаффусда машғулотларга кам қатнашгани боис формасини йўқотиб қўйди. Энди формасини тикламоқда. Унга ишонганимиз учун жамоамизга таклиф қилдик. Тажрибаси катта.\n2017 йил охири 2018 йил бошида ўша эсингизда бўлса "Пахтакор"ни 4:0 ҳисобида мағлубиятга учратганимиздан кейин жамоамиз билан етакчиларни сақлаб қолган ҳолатда чемпионлик учун курашишимизни таъкидлагандик. Лекин, ундай бўлмади. Ўша мавсумдан кейин молиявий томондан пасайиш кузатилди. Кўпроқ ёшларимизга эътибор берамиз, уларнинг ўсиши учун ҳаракат қиламиз.\nЎшанда таркибни сақлаб қолиб, 1-2 нафат тажрибали футболчи олганимизда бемалол чемпионлик учун кураша олардик. Ҳозир бу футболчилар қаерда ўйнаётганини яхши биласиз. Раҳбариятга буни кўп бор таъкидлаганмиз. Имконият бўлмади. Имкон қадар олдимизга юқори мақсад қўямиз. Ёшларни ҳар томонлама шакллантиришимиз керак. Бу нарса келажакда катта фойда беради деб ўйлайман.\n"Андижон"ни Суперлигада қолиши жуда қийин бўлади. Эшитишимизга қараганда жамоага янги ҳомий топилган, янги мураббий келди. Мураббий ҳам сехргар эмас, унга ҳам шароит керак, яхши футболчи керак, вақт бериш лозим. "Андижон"га омад тилайман.\nОйбек Бозоров ҳақида бизга ҳеч ким таклиф билан чиқмади. Унинг биз билан узоқ йиллик шартномаси бор",- дейди Рўзиқул Бердиев. “Замин” янгиликларини “Youtube”да кузатиб боринг\nРўзиқул Бердиев: “Динамо”нинг ғалабасига биз сабабчи бўлдик"\n1-12-2019, 11:06, Спорт\n1-08-2018, 23:38, Спорт


Ғам, ташвиш ва хавф эртанги аламни кеткиза олмайди\n36581 Ўқиш режими + -\nРасулуллоҳ соллаллоҳу алайҳи васаллам бир куни саҳобаларга айтдилар: “Буёққа келинглар!” Саҳобалар келишди. Расулуллоҳ соллаллоҳу алайҳи васаллам уларга дедилар: “Оламлар Роббисининг элчиси Жаброил руҳул қудс менга айтди: “Ҳеч бир жон токи муддати тугамаса, ризқини олмаса ўлмайди. Аллоҳдан тақво қилинг. Ризқни гўзал тарзда талаб қилинг. Сиздан бирингизга ризқ келиши секин бўлса, уни Аллоҳнинг маъсияти ила талаб қилишга ҳаракат қилмасин. Аллоҳнинг ҳузуридаги нарсага Унинг тоати билан эришилади”.\nМен вирус тўғрисида ўқиб, у ҳақда эшитар эканман, инсонларнинг кўзида, уларнинг сўзида қўрқинч, нотинчлик кўрдим. Шунда ўзимга ўзим дедим:\nИнсонларга шу шароитда қалбларига таскин берадиган кишилар лозим. Улар яшаётган шароитда уларнинг ақидаси қандай бўлиши лозимлигини ўргатадиган кишиларга эҳтиёж бор.\nҚўрқув ҳукмрон бўлди. Миш-мишлар тарқади. Оммавий ахборот воситалари хабар берди.\nБиз онамиз қорнида эканимизда Аллоҳ таоло бизнинг умримизни, ризқимизни ёзиб қўйган. Ана шу ёзилган умрни яшамасдан олдин ўлмаймиз.\nУруш майдонларида ёши кексаларни кўраяпмиз, эшитаяпмиз. Шу ёшида бомбалар остидан тирик чиқаяпди. Ваҳоланки, онасининг сути томоғига тиқилиб ўлаётган гўдаклар қанча!\nБиринчиси қартайиш учун самолётлар ташлаган бомбалардан омон қолди. Чунки Аллоҳ унга узоқ умрни ёзган. Ўша умрини ҳеч нарсага қарамай у яшайди.\nИккинчиси эса ер юзидаги энг тинч ва иссиққина жой бўлмиш онасининг қўйнида вафот этмоқда. Сабаби, Аллоҳ унга ёзган умр шунча.\nИнсон нима учун яратилган бўлса, ўша вазифасини адо қилмасдан ўлмайди, хотиржам бўлинг!\nБизга етадиган хавф бу табиий нарса. Унинг иймони заифликка алоқаси йўқ. Биз инсон бўлганимиз учун қўрқамиз. Мўмин ҳам инсон. У ўзидан хавотир олади, яхши кўрганларидан хавотир олади. Аммо у бу хавфнинг таъзирини ризо билан беради. Бунинг аччиқлигини Аллоҳнинг хоҳишига бўлган иймони билан зийнатлайди.\nСиз ўзингизга хавфдан бўлган зиндон қуриб олманг. Чунки ғам, ташвиш ва хавф эртанги аламни кеткиза олмайди. Улар бугунги ҳаловатни кетказади.\nМусулмонга ризо ила етадиган ҳар бир дардда ажр бор. Ҳатто оёғига кирган тиканга ҳам.\nАллоҳнинг қадарини бандалари ўртасида ҳавойи нафсингизга мос равишда тақсимламанг. Бало келса, кофирни ҳам, мусулмонни ҳам, итоаткорни ҳам, осийни ҳам, яхшини ҳам, ёмонни ҳам бирдек тутаверади. Бу умматнинг энг ишончли кишиси Абу Убайда ибн Жарроҳ розияллоҳу анҳу Амвос вабосидан вафот этганлар. Биз биламизки, инсонлар ўлимнинг сабабида бир-бирларига шерик бўлишлари мумкин. Аммо мўминнинг оқибати бўлак, кофирники бўлак. Ибрат ўлимнинг сабабида эмас, ўлимдан сўнг нима бўлишидадир.\nСақланиш вожиб. Инсон эҳтиёт бўлишга, шифокорлар насиҳатига қулоқ солишга бурчли. Чунки у ўзига ҳам, бошқаларга ҳам зарар етказмаслиги лозим. Инсон ўзини ҳалокат ўрнига ташлаши иймондан ва гўзал таваккулдан эмас.\nЎзини ҳалокатга ташлаган инсон аҳмоқ ва динни хато фаҳмлаган инсондир. Аллоҳ барчамизни ўз паноҳида асрасин!\nАёл гўзаллик, садоқат ва меҳрмуҳаббат рамзи. Аёл бу, меҳрибон она, садоқатли умр йўлдош, оқибатли опа ё сингил, шу билан бир қаторда, ўз касбига фидоий инсон. давоми...\n21:36 / 13.02.2017 4143\nУйимиздаги яширин "душман"лар\n02:51 / 09.12.2010 1054\nТасаввур қилайлик, биз Нуҳ алайҳиссаломнинг умматларидан бўлсак... Ҳа, ўша даҳшатли тўфон ёдимизга келади, ҳатто тоғнинг устига чиқиб олиб ҳам, омон қолиб бўлмас давоми...\n01:41 / 01.02.2017 3069\nМуслима олийгоҳнинг энг яхши талабаси\nМуслима олийгоҳнинг энг яхши талабаси Нигерия штатларидан бири Осундан келган муслима Харьковдаги В.Н.Каразин номидаги миллий университетнинг тиббиёт давоми...\n06:13 / 14.06.2017 9009\n19:01 / 22 январь 157


Азиз юртдошлар! - “Elektron Hukumat” tizimini rivojlantirish markazi\nБу йили ҳам ҳар биримиз олдимизга қўйилган мақсадларга эришиш йўлида изландик, интилдик ва ҳаракат қилдик. Электрон ҳукумат тизимида ҳам Давлат ва фуқаролар, тадбиркорлар ҳамда юртимиз меҳмонлари ўртасидаги ўзаро алоқани осонлаштириш мақсадида анча ишлар қилинди. Ахборот технологиялари соҳаси муттасил ривожланиб, инсониятнинг эҳтиёжларини қондириш ва юмушларини енгиллаштириш йўлида ҳамиша хизмат қилиб келади. Кейинги йилда ҳам бизни янги ечимлар ва янги имкониятлар кутмоқда.\nЯнги йилда сизга мустаҳкам сиҳат-саломатлик ва туганмас бахт тилаймиз. Юртимиз тинч, осмонимиз доимо мусаффо бўлсин! Истиқболли келажакка бўлган ишонч Сизни ҳеч қачон тарк этмасин!\nБайрамингиз муборак, азизлар!


Қалтис йўлда бой берилган бахт - Darakchi\nҚалтис йўлда бой берилган бахт\nМУТОЛАА 16.01.2018, 11:08\nҚарз берганлар изини ҳам топа олмай, ички ишлар бўлимига мурожаат қилишгандир?\nДониёр бахтини қўлдан бой берганидагина қанчалик қалтис йўлга қадам қўйганини англади...\nТошкентда отасидан қолган икки қаватли коттеж ҳовлиси, Анҳор бўйида жойлаган тўрт қаватли уйларнинг бирида беш хонали уйи бор эди. Серқатнов кўча бўйидаги дўконидан харидорларнинг оёғи узилмасди. Дўконга харидор келиши – даста-даста пул қўлга киритилиши демакдир!..\nОтасидан мерос қолган “Нексия” ва қайнотаси совға қилган “Лассети”ни ижарага бериб, ўзи пиёда юрарди. Сабабини суриштирганларга, пиёда юриш фойдали, деб қўя қоларди. Аслида, ижарага берилган енгил машинасидан келадиган фойдани яхши биларди. Шу машинасини ўзи минса, кунига фалон пул сарф-харажат қилар экан, боз устига шаҳарда юриш тартиб-қоидалари мураккаб, назорат кучайиб бормоқда. Ўзи таксида юрса, унга кетадиган пули ижарадаги машиналаридан келадиган фойдаси олдида урвоқ ҳам бўлмаскан! Қолаверса, куни асосан дўконида ўтади...\nШукрона айтиб яшайдиган одам ноннинг увоғига ҳам шукр қилаверади. Кўзи оч тоғни ямлаб ютса-да, кўрдим демайди...\nДониёр аввалига камтарона юрди.\nОта-онасини сўнгги манзилга кузатгач, бутунлай ўзига қолган коттежни бир тадбиркорга ижарага берди. Ҳар ойнинг бошида нақд 500 кўкидан бериб туришга келишдилар. Тадбиркор ҳам ишнинг кўзини биладиганлардан экан, бир йиллигини (6000 доллар!) шарт қўлига тутқазди.\nЙигитни уч нарса бузади, деганлари рост, яъни: пул, ичкилик ёки айшу-ишрат...\nДониёр оғзига бир қултум ҳам олмайдиганлар хилидан эди. Айшу-ишрат деганларидан ҳам йироқ юрарди. Фақат, ҳаёт, олам-жаҳон деганлари кўзига пулдан иборат бўлиб кўринарди.\nҲаётда ҳар бир одамнинг ўзига яраша дўсти ва душмани бўларкан. Дўст деганларинг тўғри йўл кўрсатади, душман эса биринчи галда адаштиради...\nБойликка ружу қўйган Дониёр бу қадар чув тушишини ҳатто етти ухлаб тушида ҳам кўрмаганди. Унга Қўқондан шам олиб келиб берадиган ҳамкори – Норали деган савдогар бир куни ўзаро гурунгда қулфи дилини очди:\n– Эй-й, ошна, сиз билан биз савдо йўлида увоқ териб юрибмиз. Ишнинг кўзини билганлар ҳар куни бир дунё бойликка эга бўлмоқда.\n– Масалан, қандоқ қилиб? – Кўзлари ўйнаб кетди Дониёрнинг.– Биз ҳам қўл қовуштириб ўтирмайлик...\nНоралининг айтишича, қўқонлик бир ишбилармон шамнинг донасини бор-йўғи 150 сўмдан бераркан. Йўл ва бошқа харажатлари билан 200 сўмга тушаркан. Дўконлар уни 900 сўмдан олиб, 1000 сўмдан сотаркан. Демак, шу ишни қойил қиладиган ўртадаги одамга 600 сўм соф фойда қоларкан!\n– Фақат, бунинг битта шарти бор, – деди мақсадга ўтиб шамфуруш. – У энг камида 200000 кўкига ўйнайди...\n– Ўйнайди, деганингни тушунмадим, – деди Дониёр ҳозироқ шу пулни қўлга киритгиси келиб.– Қанақа ўйин?\n– Яъни, камида 200000 кўкидан берсанг, шунга яраша шам оласан. Улар бундан камига ўйнамайди, – деди шамфуруш даллолликни қойил қилиб. – Ана қиш яқинлашяпти, ҳадемай шам савдоси авжига чиқади. Шунча шамни бутун республика бозорларига ўтказиб юборсанг, уч карра кўпроқ фойда кўрасан. Яъни, 600000 доллар қўлингда ярақлаб турибди-да! Шунча шамнинг ёғдуси жам бўлиб ҳам бу қадар нур тарата олмаса керак!\n– Ҳаммаси сен айтганчалик хамирдан қил суғургандек бўлармикин? – Дониёр қошларини чимирди. – Бу ишларимизни сезиб қолганлар жим қараб туришармикин?\n– Ҳамма нарсанинг чораси топилади, – деди шамфуруш бамайлихотир. – Ташланиб қолганларга итга суяк ташлагандек бирор нарса узатворсанг, чакаги ўчади-қолади... 50000, бор ана, 100000 дан кечиворсанг ҳам ўзингга 500000 қолади-да!\nДониёр шунча бойликка худди ҳозир эга бўлаётгандек тамшаниб қўйгач, отасидан қолган коттежи, машиналари, дўконини сотса 200000 доллар бўлишини шамфуруш ҳисоблашиб юборди. Уни бир айлантиришда уч баробар кўп бойликка эга бўлишини кўз олдига келтириб Дониёрнинг ақли шошиб қолаёзди.\nИнжиқ хотинини бу савдога кўндириш унча қийин бўлмади. Шамфуруш ўргатганидек, хотинига аввало ота-онасига чурқ этмасликни уқдирди. Йўқса, улар ҳамма ишнинг белига тепишини қулоғига қуйиб қўйди. Нотариусдаги опахон тинчгина ишини битириб бериш ўрнига аввал “бошоғриқ” қилди. “Шунча бойликни ўйлаб сотаяпсиларми, кейин пушаймон қилмайсиларми?” деб сўрайвергач, хотинининг феъли айниб қолишига бир баҳя қолди. Ҳар тугул, заифасини бир амаллаб кўндирди!\n– Менга қара, – деди шамфуруш яна уддабуронлик қилиб.– Бунақа омад ҳадеганда келавермайди. Бўлганига яраша – зиёди билан бўлсин, дейман-да. Яна 100000 доллар топа олмайсанми? Масалан, фоизга қарз олсанг... Барибир фойданинг каттаси сенда қолади!\nҲамкорининг ақлига қойил қолган Дониёр иккита судхўр оғайнисидан 20 фоиздан келишиб, 50000 доллардан қарз олишнинг уддасидан чиқди.\nКатта савдога дангал киришган Дониёр шамфуруш билан нақд 300000 долларни қўлтиқлаб Қўқонга йўл олди. Ҳаммаси келишилганидек бўлди. Аҳаджон деган катта шамфуруш шунча пулни санаб олгач, уч кун ичида айтилган товари қўлида бўлишига ваъда берди. У истаса ва келиша олса, ўша шамларни барча катта бозорларга етказиб беришигача бўйнига олганида Дониёрнинг оғзи қулоғига етди.\nБу унинг сўнгги қувончи эканини, тақдир бўрони бошқача айлантириб кетишини қаёқдан билсин?\nЎша тунда Норалининг уйида меҳмон бўлиб қолган Дониёр алламаҳалда қандайдир ғовур-ғувурдан чўчиб уйғонди. Қараса, формали кишилар хонадон эгасининг қўлига кишан солиб кетишяпти...\nДониёрнинг дами ичига тушиб кетди. Ичкари уйда омон қолганига шукр қилиб (пусиб) ётаверди. Эрталаб маълум бўлишича, қандайдир контрабанда ва қурол савдоси билан шуғулланаётган бир тўда жиноятчилар қўлга олинган экан. Улар орасида Норали, ҳатто Аҳаджон деганлари ҳам борлигини билгач, Дониёрнинг кўзига дунё қоронғу кўриниб кетди...\nКўп ўтмай уларнинг судини телевизорда кўрган Дониёр ўзини қўярга жой топа олмасди. Бу ҳукм худди эрта-индин ўзига ҳам ўқилаётгандек юраги така-пука бўларди: ҳар бирига 10-12 йилдан... Баъзиларига умрбод...\nКам эмас, 20 фоизга 100000 доллар қарз ҳам олиб қўймаганида Дониёр эҳтимол Тошкентда бир амаллаб юрса бўларди. Жилла қуриса, қайнатаси жонига оро кириши мумкин эди. Энди-чи...\nБошини қай бир деворга уришини билмай юрган одамга ҳам қандайдир йўл топиларкан. Фақат, буниси “борса келмас”га ўхшашроқ йўл эди. Дониёр учун ўзга йўл топилмасди гўё. Хуллас, бир-иккита бозорчи оғайниларининг гапи билан чет элда ишлашга қарор қилди. Айтишларича, Россияда назорат кучайтирилган эмиш, бу ерда ишлашга тегишли ҳужжати бўлмаганларга йўл йўқ экан... Туркияда эса амалласа бўларкан...\nМана, олти йилдирки, Дониёр хорижда ҳориб мардикорчилик қилади. Катта шаҳарнинг бир четидаги пастак хоначада ўзига ўхшаган уч мардикор билан ҳар бири ойига 300 доллардан ижара ҳақи тўлаб кун кечиришади.\nҲар ерни қилма орзу, ҳар ерда бор тош-у тарозу, деганларидек, бу ернинг нарх-наволари ўзига яраша. Топгани қорнидан, эгни-бошидан ортмайди...\nТошкентдаги ширин ҳаёти, жуфти ҳалоли – Муниса билан кечган ўша ажиб онлари, ўғилчасининг ширин эркалашлари, тўйлар, базмларнинг тўрида ўтиришлари, ўз юртида яйраб юришлари аллақачон ширин тушга айланиб қолганини энди афсус-надомат билан эслайди. Ўқтин-ўқтин тушларига кирганида кўзидан оққан ёшларига ёстиғи жиққа ҳўл бўлиб қоларди...\nЮртга қайтишга энди юраги дов бермасди.\nУни қандай қисматлар кутаётганини ўзича тасаввур қилса, юраги орқага тортиб кетарди. Қарз берганлар изини ҳам топа олмай қолгач, ички ишлар бўлимига мурожаат қилишгандир? Эҳтимол, жиноятчи сифатида қидирув эълон қилингандир? Катта кўчадаги назоратчиларнинг постларида осилиб турадиган “виньетка”га ўхшаш суратлар орасида у ҳам мўлтираб тургандир?..\nБалки, балки... Муниса кутишдан тоқати тоқ бўлиб, ахийри бошқага эрга тегиб кетган бўлса-я... Ўғилчасига бошқа эркак оталик қилаётганмикин ёки етимчадан баттар ҳолда хўрлаётганмикин?!\nШулар ҳақида ўйлаганида Дониёрнинг ғамгин кўзларидан ёш сизиб чиқар, уввос солиб йиғлагиси келарди...\nЙиллар йилларга уланиб орадан анча вақт ўтди. Ўн уч йил деганда у ватанга қайтишга қарор қилди. Шу йиллар давомида ишлаб топган пулларини Тошкентдаги бир укахони орқали қарзларига тўлади. Оз қисми қолди. Қолганини амалласа бўлади деб ўйлади...\nЮз-кўзидан нури кетган, илгариги шижоатидан асар ҳам қолмаган эди. Тошкент халқаро аэропортига қўнар экан юраги қинидан чиққудек урарди. Кўзларига ёш келди. Кутиш залида узоқ ўтириб қолди. Ташқарига чиқишдан уни нимадир тўхтатиб турарди. Гўё ватанга қадам қўйса уни ер кўтармайдигандек эди.\nЭшикдан чиқаркан қора кўзойнагидан яқинларини кутаётган одамларга разм солди. Хайриятки уларнинг орасида танишлари кўринмасди. Сабаби бирон танишига рўбарў бўлса нима дейишни ҳам билмасди...\nТўхташ майдонида турган таксичилардан бири унинг юкларини олиб машинага жойлади. Манзилига етганида у ҳайдовчидан кўчаси бошида бироз туришини илтимос қилди. Машинанинг орқа ўриндиғидан маҳалласининг кўчаларига, уйига узоқ қараб қолди. Анча нарсалар ўзгарибди... Сўнг Дониёр машинадан юкларини туширди. У ҳамон кора кўзойнагини ечмас эди. Хайриятки маҳаллада таниш-билишлар кўринмади. Уйига яқинлашиб, қўнғироққа қўл чўзди. Бироз иккиланиб дарвозани тақиллатди. Анча вақтдан сўнг ичкаридан бўйи тенги бир ёш йигит чиқиб эшикни очди. Улар бир-бирларига бир муддат қараб қолишди. Орага сукунат чўкди. Дониёр ўғлини дарров таниган эди, аммо уни бирданига бағрига босолмади. Ўғли эса отасини дарров танимасди. Отанинг тамоғига нимадир тиқилди. Сўнг боласини қаттиқ бағрига босиб, ҳўнг-ҳўнг йиғлади... Узоқ йиллар иси ҳам чиқмай кетган Дониёрнинг оилага қайтиши осон бўлмади. Фироқларга ташлаб кетган аёлининг кўз ёши билан қилган таъна-дашномларига жим бош эгиб турарди... Энди Мунисанинг кўзлари ҳам аввалгидек меҳр тўлиб боқмас эди.\nОрадан вақт ўтди. Автобус чиптачиси бўлиб ишга жойлашган Дониёр гоҳида узоқ ўйга толарди. Кейинги пушаймон – ўзингга душман, деганларидек, у бой берилган бахти учун ўзини кечира олмасди...\nҲикоя. Энг яхши совға\nДиний эркинлик одамларни бирлаштирадими, ё акси?\nИнсонпарварликнинг фалсафий кўриниши — Экзистенсиализм оқимининг адабийлашуви


ЭСЛАЙСАНМИ? (ҳикоя) - “Китоб дунёси” газетаси сайти\n168 марта кўрилган.\nСамарқандга хизмат сафарига кетаётгандик.\nСирдарёдан ўтаётган маҳалимиз ҳалидан буён пешонасини тириштирганча ниманидир зўр бериб ўйлаб келаётган ҳамроҳим иккилана-иккилана таклиф қилиб қолди:\n— Шу ерда бир синфдошим туради. Эртага туғилган куни эди. Шундай кириб, табриклаб чиқсак.\n— Бирровгами? — дедим кулиб.\n— Шундайроқ, — ночор илжайди Суяр. — Бўлмаса ўпкаси катталардан. "Келмадинг-а, биз ўқимаганмиз-да", деб телефон қилавериб, одамни хит қилиб юборади.\n— Ўзингизникига келиб турадими, ишқилиб? — қизиқиб сўрадим.\nҲамроҳим ўнғайсизланиб кулимсиради:\n— Келганда қандоқ! Биронтасиниям қолдирмайди.\n— Унда кириш керак. Оқибатли жўралардан экан.\nСуяр фикримга қўшилгандай шоша-пиша бош ирғади, сўнг машинани чапга қайирди.\n— Совға-чи? — дея шошиб сўрадим.\n— Об қўйганман.\nКўча адоғидаги, бир томони далага туташиб кетган ҳовлига бордик. Суяр чўл офтобида роса қорайган, лаблари ёрилиб кетган собиқ синфдошини қучоқлаб табриклади, зар чопон, дўппи кийгизди, белига белбоғ боғлаб қўйди. Қизиқ, унинг оти ҳам Суяр экан. Ҳайрон қолганимни сезган мезбон изоҳ берди:\n— Мактабда бу "оқ Суяр" эди, мен "қора". Шундай деса маллимларам адашмасди.\n— Йўғ-э, — дея шошиб орага қўшилди ҳамроҳим, — маллимлар сени "Суярбой" дейишарди, мен оддий "Суяр" эдим.\nБалки адашаётгандирман, бироқ назаримда, ҳамкасбим собиқ синфдошига андак хушомад аралаш ялтоқланиброқ гапиргандай туюлди, бу, айниқса, ўртоғига ҳамоҳанг равишда, у билан яқинлигига урғу бермоқчидай "маллимлар" деганида — "муаллимлар", "устозлар" ёинки оддийгина "ўқитувчилар" эмас, айнан "маллимлар" — сезилиб қолгандай бўлди. Яна ким билади дейсиз.\nХуллас, ҳам қора, ҳам бой Суяр бизни меҳмонхонага бошлади.\nДастурхон устида уй эгасини яна бир бор қутладик. Оқ Суяр узрини ҳам айтди:\n— Ошиғич командировка бўлиб қолди, жўра. Бўлмаса эртага келиб, бирга нишонлардик.\nҚора Суярбой афсусланди, албатта, бироқ ўртоғининг аҳволини тушунди:\n— Ҳа, энди, сеники давлатнинг иши, ҳазиллашиб бўлармиди. Мана бизники бошқа гап, биз ўқимаганмиз, ўзимиз ўзимизга хўжайинмиз, кетмонни бугун чопсамам бўлади, чопмасамам. Хоҳласам эртагаям чопмайман.\n— Буям яхши... Шунинг учун, адаш, — афтидан, темирни қизиғида босишга уринди негадир ўрнида безовта тўлғаниб қўяётган Суяр, — энди бизга рухсат. Юрганга йўл яхши.\n— Э-эй, қаёққа? — шошиб қолди мезбон. — Овқат-повқат...\n— Овқат еб юрган жойимиз, — қўлини кўксига қўйди Суяр. — Вақтида етиб бормасак бўлмайдиган жой.\nМен Суярга норози қараб қўйдим: ҳовлиқиб сафарни бир кун бурунга сурдиргани етмагандай, энди тайёр "овқат-повқат"дан ҳам воз кечмоқчи-я. Шу қарайман, шу қарайман, қани энди кўзи кўзимга тушса.\n— Бу ёғи қизиқ бўлди-ку... Ҳеч бўлмаса бир тўғрам нон еб, бир пиёла чой ичиб кетарсизлар, — алоҳа таслим бўлди мезбон.\n— Ҳа, албатта, мана, мана. — Суяр шошиб нон синдира бошлади, орада менга мулозаматам қилди: — Олинг, олинг.\nКелин бўлса керак, бир аёл остонага чойнак қўйиб кетди. Суярбой узалиб чойнакни олди, кейин катта пиёлада шошилмасдан чой қайтара бошлади-ю, дастурхондан кўз узмаган кўйи ногоҳ "пиқ" этиб кулиб юборди. Мен ҳайрон бўлиб мезбонга қарадим.\n— Эсингдами, адаш, — деди Суярбой бирдан ҳамроҳимга маъсум нигоҳини тикиб, — эсингдами кечалари ухламай тарвуз ўғирлаганларимиз. Опкетолмаганимизни ёриб кетардик. Ариқлар буруннинг қонидай қип-қизил бўлиб қоларди.\nСуяр чайнаган нонини ютолмай, қалқиб кетди, илжаймоқчи бўлди, аммо эплолмади, юзи қизариб, ғўлдиради:\n— Ҳа, энди, болалик...\nНогоҳ хурсанд бўлиб кетган мезбон яхшилаб жойлашиб ўтириб олди, катта пиёладаги чойни жуда секинлик билан чойнакка қуяркан, завқли хотираларга берилган одамдай хушнудлик билан, яйраб гапида давом этди:\n— Эсингдами, кечқурун Собираникига борганингда йигити сени ўлардай қилиб уриб ташлаганди. Одамларга кўринишга бетинг чидамай, бир ой уйдан чиқмагандинг...\nБир амаллаб ютинган оқ Суяр нажот истаб пиёлага қаради, аммо ҳаракатлари суст, лекин тили тобора бийрон бўлиб бораётган қора Суяр чой узатишни хаёлига ҳам келтирмасди.\n— Эсингдами, Суяр, физикадан "икки" олганингда оқшом журнални ўғирлаб чиқиб, ёқиб юборгандинг. Худо ўшанда бир асраган экан, мактаб ёниб кетишига сал қолганди-я...\nНиҳоят қўлига теккан пиёладаги қайноқ чойдан шоша-пиша ҳўплаб, оғзини куйдириб олган, кўзлари ёшланган Суяр нимадир деб эътироз билдиришга уринди, аммо улгуролмади - Суярбой эпчиллик қилди:\n— Эсингдами, олимпиадага борганимизда шаҳарлик болалар билан уришиб қолганимиз. Ўшанда кал биттаси бир калла қўйиб, сенинг оғзи-бурнингни қон қилганди.\n— Энди... — заифона эътироз билдиришга яна бир бор ҳаракат қилиб кўрди Суяр, бироқ ҳузурбахш хотиралар оғушида қолган мезбон уни эшитадиган аҳволда эмасди.\n— Эсингдами, райсентрдаги ресторанда овқатланганимиз, кейин тўлашга пулимиз етмай қолганди. Ўшанда сен официантга чой заказ қилдинг, у кетгандан "Қочдик!" дединг. Кейин қочдик...\nМенинг олдимда бўлари бўлган Суярнинг бўзариб кетганини кўриб, ўзимча энди етар-ов, деган ўйга бордим. Лекин Суярбой бошқачароқ хаёлда шекилли, шоён тарзда азиз хотиралари билан ўртоқлашишда давом этди:\n— Эсингдами, бозорда бир ёймачидан чиройли носкади ўғирлагандинг. Қишлоққа келганимиздан кейин уни нима қилишни билмай, Қоржов бованинг деворига қўйиб кетгандинг...\n— Мен эмас, сен... — заифона саси эшитилди Суярнинг, бироқ бу эътирозни ўзи ҳам аранг эшитган чиқар.\n— Эсингдами, пахтага чиққанимизда Зойир маллимнинг мотоциклини ўғирлаб олиб чиқиб, ҳайдайман деб жарга тушириб юборганинг. Ҳалиям яхши одам эди бечора, "Ўзинг омон қопсан, шунгаям шукр" деб индамай кетаверди. Бошқа одам бўлганида энангни кўрсатарди: камида уч баравар қилиб ундириб оларди... — Ногоҳ яна недир ёдига тушган мезбон энтикиб кетди: — Эсингдами, Робиянинг отаси ўлганида, бутун синф йиғилишиб боргандик, ўшанда ҳамма йиғлаганди, битта сен пиқ-пиқ кулгандинг. Мактабга келганимиздан кейин Қудрат маллим сени обший дафтар йиртилиб кетгунча урганди...\nБуниси ҳаддан ортиқ эди. Мен оқ Суярдан сал нарироқ сурилиб ўтирдим. Қанақасига? Азада ҳамма йиғласа-ю, бу акам пиқирлаб кулиб турса...\nКайфиятимни илғади шекилли, ҳамкасбим жон ҳолатда:\n— Иккинчи синфдайдик... — деди бўғилиб.\nАқллилигини қаранг, кўнглимдаги гапни Суярбой айтди:\n— Азада ёшнинг фарқи йўқ.\nЎсал бўлган Суяр бўшашиб-букчайиб қолди.\nМезбон навбатдаги далолатларни санашда давом этди:\n— Эсингдами, уйланганингда Ғанининг узугини олиб туриб, кейин "йўқотиб қўйдим" деб бермай кетгансан.\nСуяр бу сафар эътироз билдириб қолишга муваффақ бўлди:\n— Берганман! — деди у хириллаб. — Янгисини оберганман! Буни ўзиям айтди-ку сенга, Суярбой!\nМезбон пинак бузмади:\n— Грамми камини обергансан... Эсингдами, "Уй олишга керак бўлиб қолди" деб Болбойдан қарз олгансан, кейин...\n— Қайтарганман! — бўкириб юборди Суяр. — Қайтарганман!\n— Тўғри, қайтаргансан, лекин пул қадрсизлангандан кейин қайтаргансан, доллар курси бўйича ҳисобламагансан, Болбойниям ўқимаган, ҳеч нарсани тушунмайди деб ўйлагансан-да, — асло таслим бўлмасди мезбон. — Эсингдами, машинанг бузилиб қолганда Носир трамблёрини алмаштириб берган. Лекин сен...\n— Ахир ўзи пул олмади, кейин янги трамблёр олиб келиб бердим-ку! — жон аччиғида яна бир бор ўзини оқлашга ҳаракат қилиб кўрди Суяр.\nМезбоннинг асабларига балли — бир туки қилт этмасдан, бағоят сокин овозда тушунтириш бердики:\n— Опкелганинг китайский экан, Носир қўйгани корейский бўлган... Эсингдами, мактабни битирганимизнинг ўн йиллиги вечерига албатта келаман деб, ҳаммани алдаб кетгандинг. Шундаям командировкани баҳона қилгандинг...\nМезбон тобора илҳомланиб борарди-ёв, буни унинг кўзлари чақнай бошлаганидан тусмол қилса бўларди:\n— Эсингдами, ўқишга киролмай қолган йилинг олти ой отангнинг ўрнида ишлагандинг. Ведомостга адашиб ўзингнинг қўлингни қўйиб юборгансан. Кейин ревизор келиб қолиб қилган тўпалон, қилган тўпалон. Отанг бир ғунажин бериб, аранг қутулганди.\nАммо тоғдан шиддат билан тушаётган пўртанани тўхтатиб бўлармиди — Суярбой ҳам ҳозир шундай аҳволда эди:\n— Эсингдами, мактабни битирганимизнинг беш йиллигига бағишланган йиғилишда сени шоир деб ўртага чиқаришганди, шунда сен гапиролмай, дудуқланиб қолгандинг, ҳаммамизни уятларда ўлдиргандинг. Собира "Бунақанги шоир Шармандийдан ўргилдим-эй!" деб роса мазах қилиб қилиб устингдан кулганди...\nҚўллари дир-дир титрай бошлаган Суяр шошиб чап енгини тортди, бироқ қачонлардан бери соатсиз юриши ёдига тушдими, чўнтагидан қўл телефонини олиб қаради, кейин ошиғич чўккалаб ўтирди:\n— Узр, кетмасак... кетмасак...\n— ...бўлмайди. — Чуқур мамнуният ила адашининг гапини якунлаган Суярбой кўп афсусланиб, бош чайқади: — Э-эй, ўтирибмиз-да гурунглашиб, ўтган кунларни эсла-аб.\nСуяр тишини тишига босди:\n— Ўзинг тушунасан-ку.\nМезбон бош ирғади:\n— Ҳа, тушунаман, давлатнинг иши билан ҳазиллашиб бўлмайди. — Баногоҳ унинг юзи ички нурдан ёришиб кетгандай бўлди, ўзиям ҳаяжондан типирчилаб қолди: — Айтгандай, эсингдами...\nБу гал Суяр вақтида от қамчилаб:\n— Эсимда йўқ! — деди-ю, шошиб қўлларини дуога очди: — Қани, омин...\nҲовлига чиқдик. Зипиллаб кетаётган Суярга базўр етиб борардим.\nМашина ёнида адашлар қучоқлашиб хайрлаша бошлаганлари маҳал Суярбойнинг яна тили қичиди:\n— Эсингдами, Ҳайитмуроднинг тўйида "Вақтим йўқ" деб кетиб қолгандинг. Болалар "Оқ Суяр тўёнадан қочди" деб роса ғийбат қилди. Номус кучли, оримиз келиб ўртага "беш-беш" ташладик. Аста орқангдан борсам, отангнинг уйида бемалол ўтирибсан...\nҚалтираб кетган оқ Суяр шошиб машина эшигини очди:\n— Яхши қол.\nМезбон мамнун бош ирғади:\n— Яхши боринглар. Насиб қилса, адаш, бу йилам туғилган кунингга боришни мўлжаллаб турибмиз. Ишқилиб, яна командировкага қочиб қолмайсанми?\nСуяр сесканди, буни билдирмасликка уриниб, минғирлади:\n— Телефон қиламан.\n— Туғилган кунга чақирмайдилар. Кўнгил яқин жўраларнинг ўзлари бостириб келаверишади. Эсингдан чиқарма-я, болаларни олиб, бу йилам боравераман... Айтгандай, эсингдами, оқшом янги йилни нишонлашга келаётганларингда маст жигитлар сенларни меҳмон деб ўйлаб роса пийпалашган. "Нега ароғинг йўқ?" деб сенинг оғзингга қор тиқишган. Қизчанг йиғлаган, хотининг дод солган...\nЯшин ургандай жойида бир лаҳза серрайиб қолган Суяр бир амаллаб кабинага чиқди, ғайришуурий тарзда калитни бурадию, мен ёнига ўтирар-ўтирмас газни босди.\nОртга қарадим. Мамнунликдан кўзлари чақнаётган Суярбой ортимиздан узоқ қўл силкиб қолди; баайни, ҳозир қайтсак бас, "Эсингдами..." дея ўзи учун ҳузурбахш яна бирон воқеани эринмасдан ёдга оладигандай...\nОқ Суярга ўгирилдим. Ранги адашиники сингари қорайиб кетган, жағида пайдо бўлган олхўридай ғудда нари бориб-бери келаётган ҳамроҳимнинг лаблари пир-пир учарди.\n— Ке-ке... — деб қолди у туйқус.\nАжабки, ҳамроҳим дудуқланмоқда эди...\nТо ҳамкасбим қийналиб, не машаққатлар ила "Келсанг бир бало, келмасанг минг бало", сўнг эса бир йўла "Келади... барибир келади... туғилган кунимга..." демоқчи ҳам бўлганини аниқлагунимга қадар Самарқандга етиб келдик...


Россиянинг МТС компанияси Ўзбекистонда қайтадан иш бошлади\n22 апрел 2021, Тошкент вақти: 23:22\nдекабр 01, 2014\n2012 йилнинг июлида мамлакатдан ҳайдалган МТС 1 декабрдан Universal Mobile Systems (UMS) брэнди остида иш бошлади.\nРоссиянинг МТС ширкати қарийб икки ярим йиллик танаффусдан сўнг Ўзбекистонда яна фаолият бошламоқда. 2012 йилнинг июлида мамлакатдан ҳайдалган телеком ширкати 1 декабрдан Universal Mobile Systems (UMS) брэнди остида иш бошлади.\nМТС компаниясининг жамоатчилик билан алоқа қилиш бўлими бошлиғи Дмитрий Солодовников, Озодлик билан суҳбатда, мамлкат бўйлаб очилган ўнлаб ваколатхона мижозларга хизмат кўрсатишга тайёр турганини билдирди.\n- Бугун МТС қўшма корхонаси Ўзбекистонда янги уяли алоқа тармоғини ишга туширди. Ўзбекистондаги 20 ортиқ шўъбаларимизда абонентларни тармоққа тиркаш ишлари авжида. Ўзбекистондаги ҳамкорларимиз билан биргаликдаги МТС қўшма корхонасининг фаолият бошлаганлигини эълон қилишдан мамнунман,- деди МТС расмийси.\nМТС ширкати ўрнатган нархлар мамлакатдаги бошқа мобил операторларникидан қимматроқ бўлишига қарамай, 1 декабрь куни эртлабдан UMS мобил оператори офислари олдида минглаб ўзбекистонликлар янги ширкат сим-карталарини сотиб олиш учун навбатга туришди.\nМТСнинг Ўзбекистондаги шўъбаси Ўздунробита 2012 йилда солиқдан бўйин товлаш, пул ювиш ва бошқа молиявий жиноятларда айбланиб ҳукумат тарафидан ёпиб қўйилган эди.\nЎша пайтда мамлакатдан қочиб кетган Ўздунробита бош директори Беҳзод Аҳмедов халқаро қидирувга берилган.\nАйни пайтда, Швейцария ҳукумати пул ювиш айби билан Беҳзод Аҳмедов устидан очган жиноят ишида Ўзбекистон президентининг тўнғич қизи Гулнора Каримова ҳам гумонланувчи сифатида ўтмоқда.\n2012 йилда ёпилгунига қадар МТС 10 миллионга яқин абоненти билан Ўзбекистон мобил алоқа бозорининг 40 фоизини назорат қилган.


20:05 / 13.11.2019 1626 pdf Ўқиш режими + -\nСофия бинти Ҳуяй розияллоҳу анҳо иддалари чиққунча Умму Сулайм розияллоҳу анҳонинг қарамоғида турдилар. Расулуллоҳ соллаллоҳу алайҳи васаллам ҳам у кишининг иддалари чиққунча Хайбардан қайтмадилар. Бу иш ҳам ҳикматдан холи бўлмаган эди.\nКейин нима бўлганини Ибн Саъд раҳматуллоҳи алайҳи «Тобақот»да қуйидагича келтирадилар:\n«Расулуллоҳ соллаллоҳу алайҳи васаллам у ҳайздан пок бўлмагунча Хайбардан чиқмадилар. Расулуллоҳ соллаллоҳу алайҳи васаллам Хайбардан чиққанларида унинг олдига кирмаган эдилар. Расулуллоҳ соллаллоҳу алайҳи васалламга чиқишлари учун туя яқинлаштирилганда у зот оёқларини Софияга тўғрилаб турдилар. У у зотнинг сонларига оёғини қўйиб, туяга миниши керак эди. София у зотни улуғлаб, бундан бош тортди. Расулуллоҳ соллаллоҳу алайҳи васалламнинг сонларига тиззасини қўйиб туриб, чиқди. Расулуллоҳ соллаллоҳу алайҳи васаллам уни тўсиб турдилар ва орқаларига миндирдилар. У зот ўз ридоларини унинг елкасидан юзини тўсадиган қилиб ёпиб қўйдилар. Сўнгра оёғининг остидан ўтказиб, тортиб боғлаб қўйдилар. У зот Софияни ўз аёлларининг манзиласига қўйдилар.\nХайбардан олти мил узоқликдаги Тубор номли жойга етганларида у билан бирга бўлиш учун бурилиб, тўхтадилар. У бош тортди. У зот бу ишдан ранжидилар.\nХайбардан бир барид узоқликдаги Саҳбо номли жойга етганда Расулуллоҳ соллаллоҳу алайҳи васаллам Умму Сулаймга:\n«Соҳибангизга қаранглар, сочини таранглар», дедилар.\nРасулуллоҳ соллаллоҳу алайҳи васаллам шу ерда у билан ёлғиз қолмоқчи бўлдилар.\n«Бизнинг чодиримиз ҳам, суродиқимиз (бостирмамиз) ҳам йўқ», деди ва иккита кўйлак ва иккита абаяни (аёллар кийими) олиб, дарахтга боғлаб, тўсди-да, унинг сочини тараб, атир сепди».\nУмму Синан Асламия айтади:\n«Мен Расулуллоҳ соллаллоҳу алайҳи васаллам билан Софиянинг тўйларида бўлганлардан бири эдим. Бас, биз уни ювиб-тарадик ва атирладик. У зийнатланса, ёришиб кетадиган аёллардан эди. Мен ўша кунгидек хушбўй атирни топмадим. Биз «Расул ўз аҳлига кирмоқда», дейилгунча ҳеч нарсани сезмабмиз.\nРасулуллоҳ соллаллоҳу алайҳи васаллам у томон юриб келган эдилар, у ўрнидан туриб, кутиб олди. Биз унга шундай қилишни амр қилган эдик. Биз икковларининг олдиларидан чиқиб кетдик. Расулуллоҳ соллаллоҳу алайҳи васаллам ўша ерда ётиб қолдилар...»\nЎшанда Расулуллоҳ соллаллоҳу алайҳи васаллам София бинти Ҳуяй онамиз розияллоҳу анҳодан нима учун биринчи марта бош тортганликлари ҳақида сўраганларида, «Яҳудийлар яқин жойда бўлганлари учун сизга бирор нарса қилишмасин, деб қўрқдим», дедилар. Бу гап ҳам Расулуллоҳ соллаллоҳу алайҳи васалламнинг у кишига бўлган ихлосларини орттирган.\nИбн Саъд раҳматуллоҳи алайҳи «Тобақот»ларида ёзишларича:\n«Ўша куни Расулуллоҳ соллаллоҳу алайҳи васаллам:\n«Кимнинг ортиқча зоди бўлса, бизга олиб келсин», дедилар. Биров ортган толқон, биров хурмо, биров сариёғ олиб кела бошлади. Анчагина нарса жамланди. Булардан ҳийс пиширдилар ва у зот билан ўтириб, еб-ичдилар. Бу Расулуллоҳ соллаллоҳу алайҳи васалламнинг унга берган тўйлари эди».\nГулноза 07:52 / 14.11.2019\nБилмаганларимни ўргандим, Расулуллоҳ саллаллоҳу алайҳи вассалламга яна мухаббатим ошди.\nMirzaev No'monjon 07:00 / 14.11.2019\nҚуйидаги жумлани оқиб этиб жимирлаб кетди кўзларимдан ёш қалқиб чиқди, " Ўшанда Расулуллоҳ соллаллоҳу алайҳи васаллам София бинти Ҳуяй онамиз розияллоҳу анҳодан нима учун биринчи марта бош тортганликлари ҳақида сўраганларида, «Яҳудийлар яқин жойда бўлганлари учун сизга бирор нарса қилишмасин, деб қўрқдим», дедилар. Бу гап ҳам Расулуллоҳ соллаллоҳу алайҳи васалламнинг у кишига бўлган ихлосларини орттирган." ва Росулуллоҳдек 2 олам сарвари бўлган зотнинг никоҳ кечалари қандай ўтганини оқиб йиғладим хозирги кунда энг камбағалман деган одамнинг тойи ҳам бундай отмайдику.. хулоса, бизларда болаятган тойлардаги бу савиясизликлардан шуни билдимки Исломсиз қуронга шариатга ва суннатга амалсиз Бухорий авлодлари шу ахволга келиб қолди.\n15:05 / 13.11.2019 703\n18:05 / 13.11.2019 2355\n5084 17:30 / 30 сентябрь\nИслом кишиларни кўп қасам ичишга тарғиб қилмайди. Аммо қасам ичгандан кейин уни бажаришни талаб этади. Баъзи вақтларда қасам ичилган ишни бажаргандан кўра давоми...\n869 19:10 / 21.03.2019\n1115 13:30 / 16.03.2019\n1232 19:05 / 30.10.2019


Юзма-юз: Номзодларнинг илк теледебатлари, ким нима таклиф этади?\n09:53 / 21.03.2017\nФранция президентлик лавозимига номзодлар биринчи теледебатларини ўтказди.\n20 март, душанба куни 5 нафар номзод теледебатларда юзма-юз учрашди. Бу эса ким учун овоз беришини аниқламаган кўп сонли сайловчиларга таъсир кўрсатиши кутилмоқда. Илк теледебатларда мавжуд 11 номзоддан асосий 5 номзод: «Миллий фронт» партияси етакчиси Марин Ле Пен, «Олға» ҳаракати етакчиси, мустақил номзод Эммануэль Макрон, Республикачилар партиясидан (ўнглар) номзод Франсуа Фийон, социалист Бенуа Амон ва «Исёнкор Франция» партияси (сўллар) раиси Жан-Люк Меленшон учрашди.\nBFMTV телеканали буюртмаси билан Elabe тадқиқот компанияси ўтказган сўровга кўра, бу оқшомда Макрон нисбатан устунлик кўрсатган (29 фоиз). Ундан кейин Меланшон (20 фоиз), Ле Пен (19 фоиз), Фийон (19 фоиз) ва Амон (11 фоиз) жойлашган.\nFigaro газетаси сайти ўтказган ва 54,9 минг киши иштирок этган сўровга кўра, Фийон устун келган - 36 фоиз. Собиқ бош вазир ортидан жойлашувчилар қуйидаги тартибда: Макро - 24 фоиз, Ле Пен - 18 фоиз, Меланшон - 17 фоиз ва Амон - 5 фоиз.\nМуҳожирлар қабул қилинадими ёки йўқми? Қандай шартлар бор?\nБарча номзодлар хавфсизлик масаласи ва терроризмга қарши курашни биринчи галдаги вазифа сифатида маълум қилган. Лекин уларннинг бу муаммоларни ҳал қилиш йўллари турлича.\nБир вақтнинг ўзида ҳам ўнг ҳам сўл бўлишга интилаётган Макрон бир томондан ноқонуний миграциянинг олдидан олиш учун чегараларни мустаҳкамлашни таклиф этмоқда. Бошқа томондан эса бу масалага масъулият билан ёндашиб, ким ёрдамга ва ҳимояга муҳтож бўлса, уларни қабул қилишни истамоқда.\n"Мен ЕИ билан келишилган изчил ва кучли, шу билан бирга бизнинг тамойилларимизга мос келувчи позицияни таклиф этаман", — деган собиқ иқтисодиёт вазири.\n"Жаноб Макроннинг фикрига қарши фикрим бор. У Берлинга сафари чоғида Германия канцлери сиёсатини маъқуллаганди. Бу сиёсатни ҳатто унинг дўстлари ҳам қоралаган, чунки муҳожирларнинг ҳаммаси ҳам тузумдан қочган сиёсий қочқинлар бўлмайди. Албатта, Суриядан кўпчилик келади, аммо ундан ҳам кўп киши дунёнинг турли бурчакларидан камбағалликдан қочиб келади. Бу масалани ҳал этиш Европа олдида турган катта вазифадир", дея жавоб қайтарган у мухолифига.\nЎз навбатида республикачи номзод Франция парламенти муҳокамаси орқали ҳар йили қочқинлар учун маълум миқдорда квота ажратишни таклиф этган. Квота мамлакатдаги иқтисодий ҳолатдан келиб чиқиб белгиланиши, ҳукумат имконият даражасида қочқинларни қабул қилиб, уларни иш билан таъминлаши мумкин.\nСўл кучлар вакиллари Амон ва Меланшон эса Фийоннинг квоталар хусусидаги таклифига эътибор қаратган.\n"Биз ўз имкониятларимиз даражасида иш олиб бормаяпмиз. Германия ва ҳатто Швеция Франциядан кўра кўпроқ қочқинларни қабул қилмоқда", деган Амон. Унинг келтиришича, мамлакатда хорижликлар улуши ўтган асрнинг 30-йилларидаги даражада қолмоқда, ҳар йили келаётган 200 минг муҳожирдан 150 мингги Франция ерларини тарк этиб кетмоқда.\nМеланшон ундан ҳам кўра кескинроқ муносабат билдирган.\n"Квоталар ўйлаб топасиз, чипталар ва яна нималардир. Кимдир чопиб ўтаётган бўлса, уни денгизга итариб юборасизми? Уни калтаклайсизми? Бу жиддий иш эмас", деган ўта сўл сиёсатчи. У ўзи ҳам муҳожирлар авлоди экани, унинг ота-онаси Марокашдан қашшоқликдан қочиб келгани ҳақида гапирган.\n"Одамлар ўзи истаб муҳожирга айланмайдилар. Муҳожирлик - янги бошпана излашдир", дея қайд этган Меланшон. У барча номзодларни ўз олдига муҳожирларга ёрдам кўрсатишни вазифа қилишга чақирган. У муаммони ҳал этиш учун учинчи дунё мамлакатлари иқтисодиётини хароб қилувчи келишувлардан бош тортиш, турли нуқталардаги қуролли зиддиятларга барҳам бериш ва ҳоказо йўлларни қайд этиб ўтган.\nЎз навбатида Ле Пен иммиграцияга қарши курашга чақирган.\n"Мен қонуний ва ноқонуний муҳожирлик тушунчасини сақлаб қолиш тарафдориман. Ҳар йили Франция 200 минг хорижликни қабул қилади, ундан ташқари яна шунча киши ноқонуний йўллар билан келади. Чегара назоратини кучайтириш керак, чунки вайрон бўлган Греция ва қочқинлар билан тўлиб-тошган Италия уларни тўхтата олмайди. Биз қочқинларга ҳеч нарса таклиф эта олмаймиз, бизнинг ўзимизда 7 миллион киши ишсиз ва 9 миллион киши бечораҳол яшамоқда. Эътиборни уларга қаратишимиз керак", деган Миллий фронт етакчиси. У кўплаб муҳожирлар Францияда ҳеч қандай иш қилмаган ҳолда ўз ватанида ишлаб топиши мумкин бўлганидан 5 баробар кўп миқдорда ёрдам пули олаётганини қайд этиб, Франция 10 минг нафардан ортиқ муҳожир қабул қилмаслиги кераклиги ҳақида гапирган.\nФранцияда президентлик сайловлари биринчи тури 23 апрель куни бўлиб ўтади, иккинчи тур 7 майга белгиланган.


Электр энергиясидан қарздорлиги кўпайиб кетган вилоятларнинг қарз миқдори маълум қилинди — Review.uz\nАОКАда бўлиб ўтган тадбирда электр энергиясидан қарздорлик бўйича етакчилик қилаётган вилоятлар рўйхати ва уларнинг қарз миқдори ҳақида маълумот берилди.\n24 ноябрь куни бўлиб ўтган “Электр энергиясини ҳисобга олиш ва назорат қилишнинг автоматлаштирилган тизими (АСКУЭ)ни жорий этиш” масалаларига бағишланган матбуот анжуманида электр энергиясидан қарздорлик бўйича республикада қайси вилоятлар етакчи эканлиги қайд этилди.\nТаъкидланишича, Самарқанд вилоятининг электр энергиясидан қарздорлиги 646 миллиард сўмни ташкил қилмоқда. Шундан аҳоли қарздорлиги 553 миллард сўмни ташкил қилмоқда.\nШунингдек, 2 ва 3-ўриндарда Навоий вилояти, қарз суммаси 410 миллиард, Андижон вилояти, қарз суммаси 273 миллиард сўмни ташкил этмоқда, шундан 247 милларди аҳолининг қарздорлигига тўғри келмоқда.\nАнжуманда Ўзбекистонда электр энергияси учун 3 йилдан буён тўловни амалга оширмаган истеъмолчилар борлиги ҳам айтилди. 283 минг 489 нафар истеъмолчи 3 йилдан буён умуман электр энергияси учун тўловни амалга оширмаган. Шулардан Самарқанд вилоятида 46 158 нафарни, Тошкент вилоятида 45 685 нафарни, Фарғона вилоятида 28 770 нафарни, Андижон вилоятида 26 867 нафарни ташкил қилган.\nИстеъмолчиларнинг қарздорлиги бўйича ўтказилган таҳлилларга кўра, бугунги кунда республикада:\n1 млн сўмдан 3 млн сўмгача бўлган қарздорлар - 157 839 нафарни;\n3 млн сўмдан -5 млн сўмгача бўлган қарздолар - 14 890 нафарни;\n10 млн сўмдан юқори бўлган қарздорлар 5499 нафарни ташкил этмоқда.


Ўзбекистон – Россия: Соғлиқни сақлаш соҳасидаги ҳамкорлик ривожланмоқда | Qaraqalpaqstan Xabar Agentligi\nЎзбекистон – Россия: Соғлиқни сақлаш соҳасидаги ҳамкорлик ривожланмоқда\nРоссия Федерацияси соғлиқни сақлаш вазири Вероника Скворцова бошчилигидаги делегация мамлакатимизга келди.\nТашриф доирасида 6 март куни Ўзбекистон Республикаси соғлиқни сақлаш вазири Алишер Шодмонов делегация аъзолари билан учрашди.\nМулоқот чоғида тиббиёт, соҳада замонавий кадрлар тайёрлашдаги ҳамкорликни янада ривожлантиришга доир истиқболли лойиҳалар муҳокама қилинди.\nМамлакатимизда тиббиёт соҳасини такомиллаштиришга давлат сиёсати даражасида қаралади. Сўнгги йилларда ушбу тизимда халқаро меъёрларни жорий этиш, аҳолига сифатли тиббий хизмат кўрсатиш борасида туб ўзгаришлар олиб борилмоқда. Президентимиз Шавкат Мирзиёев фармони билан тасдиқланган 2019-2025 йилларда Ўзбекистон Республикаси соғлиқни сақлаш тизимини ривожлантириш концепциясини амалга оширишда россиялик ҳамкорлар фаол иштирок этмоқда. Бунда олий даражадаги ташрифлар чоғида эришилган келишувлар муҳим ўрин тутади.\nРоссия Федерацияси соғлиқни сақлаш вазири Ўзбекистонда мажбурий тиббий суғурта тизимини татбиқ этиш, аҳолининг ижтимоий ҳимояга муҳтож қатламини сифатли тиббий хизмат билан қамраб олишдаги тажриба ва ислоҳотларни юқори баҳолади. Россия томони тажриба алмашиш, соғлиқни сақлаш соҳасида кадрлар тайёрлаш бўйича қўшма лойиҳаларни амалга оширишда ҳамкорликни янада ривожлантиришга тайёр эканини билдирди.\nДелегация аъзолари Республика ихтисослаштирилган хирургия марказида бўлиб, муассаса фаолияти билан танишди.\nБугунги кунда марказда юрак, жигар ва бошқа аъзоларда жарроҳлик амалиётлари ўтказилади. Кардиожарроҳлик бўйича кўрсатилаётган хизматлар меҳмонларда катта таассурот қолдирди.\nШунингдек, меҳмонлар “Akfa Medline” тиббиёт маркази мисолида мамлакатимизда малакали тиббий ёрдам кўрсатиш тизимини такомиллаштириш, касалликлар профилактикаси, патронаж ва скрининг хизматларини замонавий даражага кўтариш бўйича амалга оширилаётган ислоҳотлар билан ҳам яқиндан танишди.\nШу куни Ўзбекистон Республикаси Вазирлар МаҳкамасидаРоссия Федерацияси соғлиқни сақлаш вазири Вероника Скворцова билан учрашув бўлиб ўтди.\nМулоқотда мамлакатларимиз ўртасида тиббиётда кадрлар малакасини ошириш бўйича самарали ҳамкорлик йўлга қўйилгани қайд этилди. Ўзбекистонлик шифокорларнинг Россия етакчи тиббий муассасаларида малака ошириши ташкил қилинаётгани, соҳада илғор технологияларни қўллаш, ташхис қўйиш ва даволаш, мураккаб жарроҳлик амалиётидаги тажриба алмашишга қаратилган маҳорат дарслари ўтазиш мунтазамлик касб этгани таъкидланди.\nБугунги кунда ихтисослаштирилган тиббиёт марказлари ва олий таълим муассасалари ўртасидаги ҳамкорлик фаол давом этмоқда. Келгуси ўқув йилидан бошлаб мамлакатимизда И.М.Сеченов номидаги Москва давлат тиббиёт университети филиалини очиш режалаштирилган. Ташкил этиладиган қўшма факультетларда бакалавриат, магистратура ва клиник ординатура таълим дастурлари бўйича кадрлар тайёрланади.\nТиббиёт соҳасини молиялаштириш, логистика, соғлиқни сақлаш тизимини рақамли бошқарувга ўтказиш, ҳукумат даражасида қабул қилинаётган дастурлар аҳамияти ҳақида сўз юритилди.\nДелегация аъзолари республика ихтисослаштирилган илмий-амалий тиббиёт марказлари, хусусий клиникалар, бирламчи тиббий ёрдам муассасалари ҳамда тиббиёт олий ўқув юртларида ҳам бўлиб, икки томонлама ҳамкорликка оид қатор учрашув ва музокараларда иштирок этди.\n07.03.2019, 08:14 | 143 марта кўрилди


“Юмшоқ куч” феномени ва унинг Ўзбекистон ташқи сиёсатидаги айрим жиҳатлари - UzAnalytics\nМуаллиф: Санжар Саидов – сиёсий фанлар бўйича фалсафа доктори (PhD)\nБугунги кунда халқаро муносабатлар сифат жиҳатдан янги мазмун-моҳият касб этмоқда. Ташқи сиёсатнинг янги акторлари пайдо бўлиши билан бир қаторда унинг қонуниятлари, стратегия ва тактикалари ҳам такомиллашмоқда. Глобаллашув ва рақамли технологияларнинг кенг ёйилиши мазкур тенденцияни кучайтириб, давлатлар, халқаро ташкилотлар, трансмиллий компания ва бирлашмалар олдига замонавий вазифаларни юкламоқда. Шундай омиллардан бири бу шубҳасиз – “юмшоқ куч” феноменидир.\nХўш, бугун Ўзбекистоннинг халқаро муносабатларида “юмшоқ куч” сиёсати мавжудми? Мазкур омилдан Ўзбекистон қандай ва қай шаклда фойдаланмоқда? Бу борада мамлакатимизда сиёсий, маданий-ғоявий ва интеллектуал ресурслар етарли даражадами? Мазкур мақолада муаллиф ушбу саволларга жавоб топишга ҳаракат қилган.\n“Юмшоқ куч” тушунчасининг келиб чиқиши ва назарий жиҳатлари\n“Юмшоқ куч” (soft power) ёки “юмшоқ ҳокимият” – мажбурлашни англатадиган “қаттиқ куч”дан фарқли ўлароқ, ихтиёрий иштирок этиш, симпатия ва жозибадорлик асосида исталган натижаларга эришиш қобилиятини назарда тутадиган сиёсий конфигурация моделидир.\nСўнгги йилларда “юмшоқ куч” атамаси оммавий ахборот воситаларида, шунингдек, сиёсатшунослик ва жамоатчилик билан алоқалар соҳасидаги турли мутахассисларнинг баёнотларида тез-тез учрай бошлади. “Юмшоқ куч” ибораси илк бор XX асрнинг 90 йилларида америкалик сиёсатшунос Жозеф Ней асарида (Bound to Lead: The Changing Nature of American Power) пайдо бўлган. Нейнинг такидлашича, бугунги кунда юмшоқ куч сиёсати дунёнинг етакчи давлатлари замонавий ташқи сиёсатининг муҳим омилларидан бирига айланиб улгурди. Кейинчалик эса, у мазкур категорияни 2004 йилда чоп этилган “Юмшоқ куч: жаҳон сиёсатида муваффақиятга эришиш воситаси” (“Soft Power: The Means to Success in World Politics”) китобида янада такомиллаштирди.\nЎйлайманки, сиёсий жараёнларда “юмшоқ куч”дан фойдаланиш амалиётини фақатгина сўнгги икки асрга татбиқ этиш хато бўлур эди. Бугунги кунда кенг тарғиб қилинаётган халқаро муносабатлар тизимида маданий таъсир қилиш тажрибаси кўп асрлар олдин ҳам ўзига хос шаклда мавжуд бўлган. Бунда қуйидаги гипотезани таъкидлаш зарур: юмшоқ куч, ихтиёрий ҳаракатларни маданий рағбатлантириш (қўзғатиш) сиёсати сифатида ҳар доим “қаттиқ куч” билан ёнма-ён қўлланилган, аммо у ўзининг услуби ва ранг-баранглиги билан тубдан фарқ қилган.\nШу ўринда табиий савол туғилади: нега инсоният “юмшоқ куч” деб аталувчи сиёсий ҳодисага ҳар доим интилади? Бунинг таг замирида инсон табияти ётади дейишимиз мумкин. Инсон табиатида, у ёки бу масалани нафақат қурол кучи билан, балки сўз кучи ёрдамида ҳал қилишга туғма мойиллик мавжуд.\nҚадимги Рим файласуфи Цицерон таъкидлаганидек: “Инсон қадр-қимматини энг юқори даражага кўтариши мумкин бўлган иккита фаолият тури мавжуд: қўмондонлик ёки таниқли нотиқликдир. Биринчиси душман таҳдидини қайтарса, иккинчиси мамлакатда тинчлик ва барқарорликни таъминлайди. Давлатнинг том маънодаги гуллаб-яшнаши учун “қилич ва қалам иттифоқи” зарурдир”.\nШу ўринда Шарқ мутаффакири ва шоири Алишер Навоийнинг:\n“Олибмен таҳти фармонимға осон,\nЧерик чекмай Хитодин то Хуросон”\nдея таъкидлашида ҳам қалам, сўз, маънавият ва маданиятнинг кучи эътироф этилади.\nИталиялик мутаффаккир Никкола Макиавелли ўз асарида, ҳар қандай давлат ўз фуқароларига нисбатан шундай сиёсат юритиши керакки, фуқаролар ўз ҳукумдоридан бир вақтнинг ўзида қўрқиши ва уни севиши лозим, деб ёзади. Макиавеллининг фикрига кўра, мақсадга эришиш учун ҳаракат қилишнинг икки йўли мавжуд: қонун йўли (инсоний йўл сифатида) ва зўравонлик йўли (ҳайвоний йўл сифатида). Аммо қонун йўли кўпинча кам самарали бўлади. Шунинг учун, одамлар баъзан иккинчи усулга мурожаат қилишади. Ҳукмдорлар ўзларида ҳам инсоний, ҳам вахшийлик табиатини ривожлантириб, иккала усулдан ҳам бир хилда фойдаланишни билиши лозим.\n“Юмшоқ куч”нинг институционаллашуви\nЮмшоқ куч – бу нафақат ихтиёрий ҳаракатлар учун имкониятлар ва имтиёзлар, балки эътиборни жалб қиладиган ва бошқа акторлар томонидан амалга ошириладиган институтлар, стандартлар ва қоидалар мажмуидир. Бундай стандартлар, институтлар ва тузилмалар юмшоқ кучнинг ажралмас яхлит тизимини ташкил этиб, улар асосан учта асосий манбаларга таянади: мамлакат маданияти ва унинг бошқалар учун жозибали томонлари; маълум бир мамлакатнинг ўзгалар томонидан қабул қилинган сиёсий қадриятлари тизими; легитим деб топилган ва ахлоқий қоидаларга асосланган ташқи сиёсат модели.\nБироқ, “юмшоқ куч” ҳам, “қаттиқ куч” каби, ўз таъсир доираси чегараларига эга. Улар қандай тасвирланади? Қаттиқ кучнинг, масалан, оммавий қирғин қуроллари, биринчи навбатда ядровий қуроллар ва уларнинг ҳалокатли натижаси хақидаги тасаввурлар бу кучни чеклайди ҳамда маълум тизгинда ушлаб туради. “Қаттиқ куч” ўзининг қаттиқлиги даражаси туфайли ўзини чеклайди. Юмшоқ кучнинг чегаралари қандай белгиланади? Кўп асрлик сиёсий тарих шуни кўрсатадики, юмшоқ кучнинг тарқалиши ва таъсири, қоида тариқасида, актор томонидан бошқариладиган минтақанинг ва унга ёндош ҳудудларнинг географик чегаралари билан ифодаланган, ҳаракат доирасини кенгайтириш ёки бутун дунёни қамраб олиш имконияти бўлмаган. Масалан, эллинизм собиқ Македониялик Искандар империяси чегараларидан ташқарига чиқмаган бўлса, Рим маданияти ўз ҳудуди ва унга маданий яқин мамлакатлар цивилизациясига таъсир кўрсатди. Буюк Британиянинг бешта қитъада мустамлакалари бўлса ҳам, аммо, уларни асосан ҳарбий воситалар ёрдамида сақлаб турган, бу эса охир-оқибат ушбу кучнинг муқаррар равишда пасайишига олиб келди.\nЮмшоқ куч феномени шаклланишида 1930 йилларда италиялик файласуф Антонио Грамши томонидан ёзилган “Қамоқхона дафтари” (Quaderni del carcere) асарида яратилган маданий-ғоявий гегемонлик концепцияси асос бўлиб хизмат қилди дейишимиз мумкин. Мазкур асар тез орада ғарбий Европа ва америкалик неоконсерваторлар орасида кенг тарқалиб, шухрат қозонди.\nШуни таъкидлаш керакки, юмшоқ кучни фақат мақсадга эришиш йўлидаги ноҳарбий услуб деб тушуниш ва ёндашув жуда мавҳумдир. Бу эса тадқиқотчига ҳодисани ўрганиш ва ҳеч бўлмаганда шартли делимитатив чегараларини белгилаш учун ҳақиқий имконият бермайди. Шундай қилиб, агар биз юмшоқ кучни фақат мақсадларга эришишнинг ноҳарбий усули деб ҳисобласак, табиий саволлар туғилади: иккита антагонист ўртасидаги мафкуравий кураш бир-бирига нисбатан юмшоқ кучнинг намоён бўлиши ҳисобланадими? Диний таълимотларни ёки диний ташкилотни ижтимоий институт сифатида юмшоқ кучнинг махсус шакллари деб ҳисоблаш мумкинми? Шубҳасиз, юқорида айтиб ўтилган кенг таъриф доирасида ушбу саволларга аниқ жавоб бериш қийин.\nШунинг учун ҳам юмшоқ кучни тадқиқ қилишда янада аниқроқ ва самаралироқ ёндашув талаб этилади. Ж.Нейнинг таърифига кўра сиёсий тизимда уч турдаги куч мавжуд: (1) мажбурлаш кучи (қаттиқ куч орқали ўз иродасини сингдириш ва босим бериш); (2) ишонтириш кучи (пул ва моддият орқали ўзига оғдириш); (3) маданий таъсир кучи, ёки маданий рағбатлантириш (инсонни ихтиёрий равишда ўзи хохлаган томонга рағбатлантириш). Мазкур шароитда айнан маданий таъсир кучи, яъни фаол акторнинг нуқтаи назарини ўзга томонидан ихтиёрий равишда қабул қилиниши юмшоқ куч тушунчасининг моҳиятини аниқроқ очиб беради.\nXX асрда содир бўлган иккита ҳалокатли жаҳон уруши, оммавий қирғин қуролларининг тарқалиши ва бошқа омиллар ихтилофли масалаларни ҳарбий йўллар билан ҳал қилишнинг самарасиз эканлигини, халқаро муносабатларда иқтисодий, мафкуравий ва маданий таъсир воситаларидан фойдаланган ноҳарбий усулларининг ролини оширганлигини исботлади. Натижада, ноҳарбий таъсир механизмлари ва уларнинг улкан салоҳияти долзарблигини тушуниш, қаттиқ кучнинг юмшоқ кучдан устунлиги тўғрисидаги тасаввурга эга бўлган авлодларнинг хатоларини қайта кўриб чиқишга ва тегишли сабоқ чиқарганлар учун муваффақият калити бўлди.\n“Юмшоқ куч” сиёсатини самарали олиб боришда учта омил муҳим ҳисобланади:\n– ташкилий-институционал асослар (“юмшоқ куч” стратегияси ва асосий йўналишларини белгилаб олиш; уни амалга оширувчи институтларни танлаш; уларни ҳар томонлама қўллаб-қувватлаш);\n– ахборот-маданий макон (ғоявий-мафкуравий тарғибот ишларини ташкил этиш; ўзига нисбатан ижобий ахборот маконини яратиш; жамоатчилик фикри мониторинги ва ҳ.к.);\n– кадрлар тизими (яъни “юмшоқ куч”ни амалга оширишга қодир бўлган мутахассислар – сиёсатшунос, халқаро муносабатлар экспертлари, имиджелог, политтехнолог ва бошқалар гуруҳига эга бўлиш).\nБугунги кунга келиб халқаро муносабатларнинг субъекти ҳисобланган деярли барча давлатлар “юмшоқ куч” сиёсатидан фойдаланишга интилиб келади. Аммо, уни хамма ҳам бир хилда ва самарали қўллай олмайди. Масалан, Portland-PR халқаро ташкилоти томонидан турли мамлакатларнинг “юмшоқ куч” факторидан фойдаланиши доимий равишда тадқиқ этиб борилиб, уларнинг рейтинги эълон қилинади. The soft power index рейтингида фақатгина 30 та давлат қамраб олинган бўлиб, улар ўз ташқи сиёсатида “юмшоқ куч”дан у ёки бу шаклда самарали фойдаланиб келади.\nЎз навбатида мазкур индексларда “юмшоқ куч” дипломатиясининг асосий воситаларига сиёсий пиар, инфо оқим, глобал маркетинг, давлат тилининг дунёда оммавийлиги, глобал иерархияда давлат позицияси, маданий алмашинув, спорт, туризм, халқ дипломатияси, таълим тизими, ахборот урушларини олиб бориш қобилияти, маданиятлараро мулоқот, миллий диаспоралар, миграция сиёсати кабилар қамраб олинган.\nЎзбекистон ташқи сиёсатида “юмшоқ куч” омили\nСўнгги йилларда Ўзбекистонда фаол ташқи сиёсат юргизиш, минтақавий ва глобал интеграция жараёнларида иштирок этиш тенденцияси кучайиб бормоқда. “2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси”нинг 5.2. Чуқур ўйланган, ўзаро манфаатли ва амалий ташқи сиёсат соҳасидаги устувор йўналишлар бандида: Ўзбекистон Республикасининг халқаро нуфузини мустаҳкамлаш, мамлакатда олиб борилаётган ислоҳотлар тўғрисида жаҳон ҳамжамиятига холис ахборот етказиш каби жиҳатлар мустаҳкамлаб қўйилиши мазкур соҳани нақадар долзарб эканлигидан далолат беради.\nШунингдек, Ўзбекистон Республикаси Президентининг 2017 йил 18 январдаги “Ўзбекистон Республикасининг хориждаги дипломатик ваколатхоналари фаолиятини янада такомиллаштиришга доир қўшимча чора-тадбирлар тўғрисида”ги қарори, 2019 йил 15 ноябрдаги “Миллатлараро муносабатлар соҳасида Ўзбекистон Республикаси давлат сиёсати концепцияси” ҳамда бугунги кунда кенг муҳокама қилинаётган “Ўзбекистоннинг халқаро майдондаги ижобий имижини мустаҳкамлаш концепцияси” лойиҳаси каби норматив-ҳуқуқий хужжатлар бу борада алоҳида аҳамият касб этади.\nЛекин, бу масаланинг бир томони. Ўзбекистон халқаро муносабатларда “юмшоқ куч” омилини қўллай олмоқдами ёки қўллаши учун нималарга эътибор бериши керак? деган саволларга жавоб бериш бугунги кунда долзарблигича қолмоқда. Мазкур ҳолатда бир нечта жиҳатларни таҳлил этиш лозим деб ҳисоблайман:\n1. “Юмшоқ куч” сиёсатини қўлламоқчи бўлган актор энг аввало унинг географик чегараларини (глобал ёки регионал) белгилаб олиши лозим. Ўзбекистоннинг эндигина ривожланиш йўлига кирган мамлакат сифатида унинг “юмшоқ куч” макони албатта бу – Марказий Осиё минтақаси булиши муқаррар. Ўзбекистон Марказий Осиё минтақасида ҳамкорлик ва интеграторлик вазифаларини ўз елкасига олиши даркор. Бунга, энг аввало, Ўзбекистоннинг Марказий Осиёнинг географик марказида жойлашганлиги ҳамда барча бешта давлат билан чегараларга эгалиги каби омиллар асос бўлиб хизмат қилади. Эндиликда Ўзбекистон сиёсий раҳбарияти олдида барча турдаги чегара муаммоларини ҳал этиш (делимитация ва демаркация) масалалари ҳам турибди. Келажакда эса, бевосита Ўзбекистон ташаббуси билан бошланган Марказий Осиё давлат раҳбарларининг маслаҳат учрашувлари бу борада самарали восита бўлиши мумкин. Мазкур “маслаҳат учрашувлари”ни яқин келажакда том маънодаги интеграциявий уюшмага айлантириш нафақат Ўзбекистоннинг, балки бутун минтақанинг геосиёсий манфаатларига тўла мос келади.\n2. Ўзбекистоннинг сўнгги йилларда амалга ошираётган минтақавий ташқи сиёсатида Афғонистон фактори муҳим ўрин эгаллаётгани бор гап. 2018 йил март ойида Тошкент шаҳрида Афғонистон муаммоларига бағишланган “Тинчлик жараёни хавфсизлик соҳасида ҳамкорлик ва минтақавий шериклик” мавзусидаги халқаро конференция ташкил этилиши, 2019 йилнинг 7-10 август кунлари Тошкентда “Толибон” ҳаракати раҳбарияти билан мувафақиятли ўтган музокаралар фикримиз далилидир. Мазкур сиёсий жараёнлар Афғонистон масаласига таалуқли Россия бошчилигидаги “Москва форматидаги” маслаҳатлашув ва Хитой ташаббуси билат тузилган “ШҲТ+Афғонистон” мулоқот гуруҳига муқобил шаклдаги ўзбек дипломатиясининг ютуғи сифатида баҳолашимиз мумкин. Ўзбекистоннинг Афғонистонни ижтимоий-иқтисодий тиклаш жараёнидаги фаол иштироки, таълим ва маданият соҳаларидаги ҳамкорлик унинг имижига ҳам ижобий таъсир ўтказмоқда. Эндиликда эса Ўзбекистон Афғонистонда тинчлик ва барқарорлик ўрнатиш, уни Марказий Осиё интеграциявий орбитасига тортишда бош ролни ўзига олиши лозим.\n3. Маълумки, “юмшоқ куч” сиёсатида миллат ва тил фактори катта аҳамиятга эга. Биз ўзбек тили, унинг бой лексикологияси ва корпуси ҳақида кўп гапирамиз. Ҳозирда эса мазкур омилдан фойдаланиш даври келди. Статистик маълумотларга кўра ўзбеклар Афғонистонда 3 миллионга яқин, Тожикистонда 1,3 миллион, Қирғизистонда 918 мингдан зиёд, Қозоғистонда 576 минг, Туркманистонда 250 мингдан ортиқ нафарни ташкил этади. Ўзбек тили Ўзбекистон ва Афғонистонда расмий мақомга эга бўлса, минтақанинг бошқа давлатларида маҳаллий аҳамиятга эга.\nАйрим субъектив сабабларга кўра биз мазкур миллатдошларимиз билан алоқаларни узиб қўйдик. Бугун эса, улар билан маданий алоқаларни мустаҳкамлаш, ўзбек тилини ўрганиш ва кенгроқ тарғиб қилиш борасидаги ишларни кучайтириш зарур. Бу борада етакчи давлатлар тажрибасидан (масалан, Германиянинг Гёте институти, Франциянинг “Альянс Франсез”, Россиянинг “Русский мир” каби проектлари) унумли фойдаланиш лозим.\n4. Ўзбекистон Марказий Осиё минтақасининг “маданий-туристик хаб”ига ҳамда “таълим хаб”ига айланиш имкониятига эга. Ўзбекистон томонидан бугунги кунгача ЮНЕСКОнинг Умумжаҳон мероси рўйхатига 5 та моддий-маданий мерос объекти ва 8 та номоддий маданий мерос номзодномаси киритилган бўлиб, 2030 йилгача 10 та маданий мерос объекти ва 5 дан ортиқ номоддий мерос номзодномаси киритилиши режалаштирилган. Самарқанд, Бухоро, Хива, Қўқон, Шахрисабз, Термиз каби тарихий шаҳарлар нафақат Ўзбекистоннинг, балки бутун Марказий Осиё халқларининг маданий меъроси сифатида талқин қилиш мақсадга мувофиқ. Бу борада айниқса зиёрат туризмини оммалаштириш, минтақа давлат фуқароларига имтиёзлар тақдим этиш лозим.\nШунингдек, Ўзбекистонни минтақа мамлакатлари ёшлари учун таълим олиш жозибадорлигини ошириш жуда муҳимдир. Янги олий таълим муассасаларини ташкил этиш, дунёнинг етакчи университетлари филиалларини очиш ва МО ёшлари учун турли таълим грантларини жорий қилиш (Европанинг “Erasmus” дастури аналогидаги лойиҳаларни ишлаб чиқиш) мақсадга мувофиқ.\n5. Маълумки, “юмшоқ куч” воситаларидан энг самаралиси бу нодавлат нотижорат секторни (ННТ – NGO) қўллаб-қувватлашдир. “Юмшоқ куч” усталари бўлган етакчи давлатлар халқаро даражадаги ННТлар тармоғини тузиш, ёки маҳаллий ННТлар ижтимоий лойиҳаларига грантлар ажратиш орқали ижобий имидж яратиш маҳоратига эгалар. Ўзбекистон ҳам Марказий Осиё минтақасида фаолият олиб борувчи ННТлар тармоғини шакллантириши лозим. Бу борада Ўзбекистон Парламенти – Олий Мажлис ҳузуридаги ННТларни қўллаб-қувватлаш Жамоат фонди имкониятларини ошириш билан бирга, миллий ННТларнинг фандрейзинг стратегияларини кучайтириш талаб этилади.\nШунингдек, кучли ғоявий ва инфратузилмавий асосга эга ОАВларини шакллантириш лозим. Ўзбекистон Марказий Осиё минтақасида ягона ахборот маконини яратиш бўйича ишларни олиб бориши мақсадга мувофиқ бўларди. Бунда нафақат анъанавий, балки замонавий оммавий ахборот ва коммуникация тармоқларини ривожлантириш талаб этилади.\n6. “Юмшоқ куч” омилидан фойдаланиш, умуман самарали ва фаол ташқи сиёсат олиб бориш, энг аввало, кадрлар масаласига ҳам боғлиқдир. Бугунги кунда, мазкур тизимда замонавий билим ва кўникмаларга эга, фаол ва ҳаракатчан ёш кадрлар йўқлигига гувоҳ бўлишимиз мумкин. Шунингдек, энг асосийси, Ўзбекистон ташқи сиёсати фалсафасини тубдан кўриб чиқиш лозим. Унга замонавий сиёсий менежмент ва инновацион ғояларни татбиқ этиш, янгича фикрлайдиган янги авлод кадрларини жалб қилиш стратегик вазифалар сирасига киради. Бу эса ўз навбатида келажакда Ўзбекистоннинг soft powerни smart powerга транформацияси учун асос бўлиб хизмат қилади.\nХулоса ўрнида шуни таъкидлаш жоизки, “юмшоқ куч” воситалари ва сиёсий имидж бу, энг аввало, мамлакат иқтисодий, ижтимоий ва сиёсий қобилиятининг бир қисмидир. Балким жуда муҳим, лекин фақат бир қисми. Салоҳият эса фақат рамзий қўринишларда эмас, балки реал воқеъликда акс этиши лозим. Ўзбекистон “юмшоқ куч” асосида ўз минтақавий сиёсатини юритиши асосида, ички сиёсатида ҳам туб демократик ислоҳотларни амалга ошириши талаб этилади. Шу сабаб, республика ўз ижтимоий-сиёсий тизимида том маънодаги демократик қадриятларни имплементация қилсагина минтақавий етакчилик мақомига эришиши мумкин.\n Цицерон Марк Туллий. «Речи». В 2-х т. т. I-II. Изд-во академии наук СССР, М., 1962. –С. 30.\n Макиавелли Никколо. «Государь» Изд-во «Астрель», М., 2002. –С.85.\n Nye Jr. Joseph S. «Soft Power. The Means to Success in World Politics». First ed. New York: Public Affairs, 2004. p.2.\n The soft power index. https://softpower30.com/\n 2017 йилда Сурхондарё вилоятининг Термиз туманида афғон ёшлари таълим олишига мўлжалланган ўрта-махсус ўқув муассасаси фаолият бошлаган.


МУТАСАДДИЛАР ИЗОҲИ: Ўзбекистонда ҳеч қачон ун танқислиги юзага келмайди | huquqburch.uz\nШу кунларда ижтимоий тармоқларда маҳаллий ун тақчиллиги, нархи ошиб кетгани кенг муҳокама қилинмоқда. Бунга сабаб нима?Қайд этиш керакки, коронавирус пандемияси даврида юзага келган вазиятни инобатга олиб, ун маҳсулотини барча ҳудудларга бир маромда етказиб берилишини таъминлаш мақсадида ҳукумат қарори билан ун биржа савдоларисиз тўғридан-тўғри шартномалар билан етказиб берилиши йўлга қўйилди. Уннинг етказиб берилишини ҳамда нархнинг шаклланишини солиқ ва ҳуқуқни муҳофаза қилиш органлари қатъий назоратга олди.\nБу эса ун баҳоси «олибсотарлар»нинг қўлдан-қўлга ўтиши оқибатида сунъий ўсиб кетишининг олди олиш, аҳолининг барча қатламларига тизимли равишда узлуксиз етказиб берилишини таъминлайди. Кейинги кунларда биржада нархи тушиб бораётган унни бирдан камёб бўлиб қолиши ва ҳудудларга етиб бормаслиги сабаби нимада, уннинг захиралари мавжудми, бундай ваҳималар қанчалик асосли?\nБу каби саволларга соҳа вакиллари ўз мулоҳазаларини билдиришди.\nШерали Донаев, «Ўздонмаҳсулот» акциядорлик компанияси бошқарма бошлиғи:\n— Карантин шароити бўлишига қарамай тизимдаги барча корхоналар, жумладан, 50 ортиқ тегирмон цехи тўла қувватда ишламоқда. Улар кунига 6000 тоннагача ун ишлаб чиқариш қувватига эга. Айни вақтда тизим корхоналари омборларида 32 минг тоннадан ортиқ ун захиралари бор ва эҳтиёждан келиб чиқиб ишлаб чиқариш хажмларини ошириш имкониятлари мавжуд.\nХабарингиз бор, ҳозирга қадар ун Товар хом-ашё биржаси орқали сотилаётган эди. Аслида у ерда ҳам нарх баланд бўлиб, кетгани йўқ. Унда шаклланган нарх 2400-2500 сўм атрофида эди.\nШу жойда маҳсулот қимматлашгани ёки танқислигига келадиган бўлсак, биржада барча турдаги истеъмолчилар харидига рухсат берилган. Яъни маблағи бор, турли соҳа одамлари, тадбиркорлар харид қилиши ва истаган жойида сотиши мумкин.\nУнни харид қилган ишбилармонлар эса барча ҳудудларга олиб бормасдан, аҳоли гавжум ва қимматроқ сотиш имкони бўлган манзилда бу маҳсулотни сотишга ҳаракат қилади. Айрим «ноҳалол» тадбиркорлар мана шундай синовли кунларда маҳаллий унни Қозоғистонда ишлаб чиқарилган қопларга солиб, қиммат сотгани ҳақидаги маълумотлар ҳам тегишли органлар томонидан аниқланди. Бир қоп маҳаллий унни биржадаги савдода 125 минг сўмдан олиб, қўлма-қўл сотилиши туфайли учинчи шахс 180 минг сўмгача нарх белгилагани ҳам бор гап.\nОлимжон Алимардонов, Ўзбекистон фермер, деҳқон хўжаликлари ва томорқа ер эгалари кенгаши раисининг биринчи ўринбосари:\n— Ўзбекистон ўзини ғалла билан тўлиқ таъминлай оладиган давлат. Кўплаб қўшни давлатларга ички бозордан ортган ғаллани экспорт қилишимиз ҳам бор гап. Шунинг учун ваҳима қилиш, заҳира йиғишга ҳожат йўқ. Юртимизда ун тақчиллиги бўлмайди, бўлиши ҳам мумкин эмас. Ўтган йили етиштирилган ғалламиз янги ҳосил пишгунича ва ундан кейин ҳам аҳоли эҳтиёжларини таъминлашга бемалол етади.\nХабарингиз бор, истеъмолчиларга сотилаётган ва сотиб олинган уннинг асосий қисми чекка ҳудудларга етиб бормасдан шаҳар ҳамда туман марказларида қолиб кетаётган эди. Энди истеъмолчиларга ун ва ун маҳсулотлари етказиб беришда вақтинчалик тартиб ўрнатилди.\nУнга кўра, тегишли вазирликлар ва ҳокимликлар аҳоли сонини ҳисобга олиб, ҳудудлар кесимида тўғридан тўғри етказиб бериладиган ун ҳажмини аниқлаш ва жойларга етказиш чорасини кўради. Қишлоқ ҳудуди ва ундаги одамлар сони, уларнинг бир ойлик эҳтиёжлари ҳисобга олинади. Ун харид қилувчилар ҳокимликлар тақдим этган рўйхат асосида «Ўздонмаҳсулот» компанияси тизимидаги дон корхоналарига бириктирилади. Ун сотувчилар рўйхат орқали ун заводига бириктирилгач, ун етказиб бериш янада осонлашади.\nСаидкамол Хўжаев, Қишлоқ хўжалиги вазири ўринбосари:\n— Шу кунларда аҳоли орасида ун маҳсулотларига бўлган талаб бирданига ортди. Халқимиз коронавирус пандемияси туфайли озгина ваҳимага тушиб қолган. Сал олдинроқ картошка, ёғ ва бошқа маҳсулотларни харид қилишда ҳам шундай ҳолат юз берган эди. Кейин эса ҳаммаси изига тушди.\nУнутманг, мамлакатимиз халқни ун ва ун маҳсулоти билан тўлиқ таъминлай олишин қудратига эга. Халқ ризқини янада мўл бўлиши учун шу кунларда деҳқон, фермерлар меҳнат қилмоқда.\nХусусан, жорий йил ҳосили учун 1 миллион 78 минг гектар суғориладиган майдонда кузги бошоқли дон экинлари парваришланмоқда. Бу майдонларда 7 миллион 640 минг тонна ёки ҳар гектардан ўртача 71 центнердан дон етиштириш режалаштирилган.\nАйни вақтда ғалланинг 216 минг гектари яъни 20 фоизи бошоқлаш, қолган 80 фоизи найчалаш босқичида. Ғалла парваришида «зарбдор 30 кунлик» эълон қилиниб, ҳосилдорликни ошириш чоралари кўрилмоқда. Жумладан, қўшимча минерал ўғитлар ажратилиши ҳисобига қўшимча 20 центнердан ҳосил олиш режалаштирилган.\nСуҳбатдошларимизнинг мулоҳазаларидан ва келтирилган маълумотлардан кўриниб турибди-ки, ҳеч бир озиқ-овқат, жумладан, ун, картошка ва бошқаларда танқислик бўлмайди. Фақатгина ўзимиз ваҳимага тушмай, маҳсулотларни дўкон ёки бозордан икки-уч қоплаб эмас, эҳтиёжга яраша харид қилсак, олам гулистон.